title: Sheikki al-Islam

text: Ennen 1800-lukua sheikki al-islameilla ei ollut vakinaista virka-asuntoa, vaan he toimittivat virkaansa omista kodeistaan tai vuokraamistaan huoneistoista. Viimein vuonna 1826 Mahmud II, joka oli juuri lakkauttanut janitsaarilaitoksen, antoi janitsaarien aghan asunnon sheikki al-Islamien käyttöön. Viran merkitys oli kuitenkin laskussa ja 1800-luvun lopulla sheikki al-Islamien samoin kuin koko ulama-luokan arvovalta laski. Erityisesti vuoden 1908 vallankumouksen ja sitä seuranneina aikoina sheikki al-Islamin merkitys romahti. Viimeinen sheikki al-Islam erosi tehtävästään 4. marraskuuta 1922, pian sen jälkeen kun viimeinen sulttaani Mehmed VI luopui kruunustaan ja pakeni Istanbulista. Virka lakkautettiin virallisesti, kun kalifaattina jatkanut Osmanien valtakunta lakkautettiin 3. maaliskuuta 1924.


title: Sheikki al-Islam

text: Sheikki al-Islamin arvo on yhä käytössä Bangladeshissa, Intiassa ja Thaimaassa, jossa sheikki al-Islamin nimitys on "tšulaaratšamontri" (จุฬาราชมนตรี).


title: Johan Elfvengren

text: Jonne Johan Elfvengren (s. 10. kesäkuuta 1994 Hartola) on suomalainen jääkiekkoilija, joka pelaa Suomi-sarjajoukkue HC Indians Kaarinassa. Hän on pelipaikaltaan vasen laitahyökkääjä ja laukoo oikealta.


title: Johan Elfvengren

text: Elfvengren on Pelicansin kasvatti. Hän pelasi juniorina myös Kiekkoreippaassa, jonka varakapteenina Elfvengren toimi kaudella 2009–2010. Hän voitti kauden päätteeksi C-nuorten I-divisioonan mestaruuden. Kaudeksi 2010–2011 Elfvengren siirtyi Pelicansin B-nuoriin, joiden kapteeniksi hän nousi kaudella 2011–2012.


title: Johan Elfvengren

text: Kaudella 2013–2014 Elfvengren nousi Pelicansin A-nuorten varakapteeniksi. Kaudella 2014–2015 hän nousi joukkueen kapteeniksi ja teki kauden aikana myös SM-liigadebyyttinsä. Elfvengren pelasi ensimmäisen liigaottelunsa 23. tammikuuta 2015 vieraissa Saimaan Palloa vastaan. Hän sai ottelussa jääaikaa 5.36 minuuttia. Kaikkiaan Elfvengren pelasi kauden aikana viisi SM-liigaottelua.


title: Johan Elfvengren

text: Kesällä 2015 Elfvengren harjoitteli Pelicansin SM-liigajoukkueen mukana. Hän siirtyi kaudeksi 2015–2016 kuitenkin vuoden mittaisella sopimuksella Mestis-joukkue Heinolan Peliittoihin. Hän pelasi loukkaantumisen vuoksi kuitenkin kauden aikana vain 20 runkosarjaottelua.


title: Johan Elfvengren

text: Elfvengren siirtyi kaudeksi 2017–2018 vuoden mittaisella ja try-outin sisältävällä sopimuksella TuToon. Syyskuussa 2017 hän sai koejaksonsa päätteeksi jatkosopimuksen. Elfvengren jäi TuTossa varsin pieneen rooliin ja hän mahtui pudotuspeleissä vain kerran joukkueen kokoonpanoon. Hän voitti kauden päätteeksi Mestis-hopeaa. Elfvengren voitti kauden aikana myös Suomen Cupin.


title: Johan Elfvengren

text: Kaudeksi 2018–2019 Elfvengren siirtyi vuoden mittaisella sopimuksella Suomi-sarjajoukkue HC Indians Kaarinaan.


title: Johan Elfvengren

text: Elfvengren on toistaiseksi ainoa Hartolassa syntynyt SM-liigapelaaja.


title: Kang Sheng

text: Kang Sheng (alkuperäinen nimi Zhang Zongke, myöh. Zhao Rong; 1898 Zhucheng, Shandong – 6. joulukuuta 1975 Peking) oli kiinalainen kommunistipoliitikko. Hän johti kulttuurivallankumouksen aikana 1960–1970-luvulla Kiinan kommunistisen puolueen (KKP) pelättyä sisäistä turvallisuuselintä.


title: Kang Sheng

text: Useimmista kiinalaisista kommunistijohtajista poiketen Kang Sheng oli lähtöisin maanomistajaperheestä. Hän kävi länsimaista koulua Shanghaissa, liittyi kommunistiseen puolueeseen vuonna 1925 ja johti useita järjestäytyneiden työläisten kansannousuja Shanghaissa. Hän pelastautui vuoden 1927 Shanghain verilöylystä, jossa Kuomintangin joukot hyökkäsivät kommunistien kimppuun. Myöhemmin hänestä tuli KKP:n tiedusteluosaston johtaja. Vuosina 1933–1940 Kang asui pääasiassa Neuvostoliitossa ja työskenteli Kominternin tehtävissä. Hänet valittiin KKP:n keskuskomiteaan ja politbyroohon ensimmäisen kerran vuonna 1934. Hän otti käyttöön nimen "Kang Sheng" asuessaan Neuvostoliitossa vuonna 1935. Oleskellessaan vuonna 1937 tilapäisesti puolueen päämajakaupungissa Yan’anissa hän johti puolueen sisäisiä turvallisuusoperaatioita. Toisen maailmansodan aikana hänestä tuli KKP:n keskuskomitean alaisen turvallisuuselimen, ”sosiaalisten asiain osaston” johtaja vuoteen 1946 asti. Hän johti vuonna 1942 ”oikaisukampanjaksi” kutsuttua poliittista puhdistusta puolueessa.


title: Kang Sheng

text: Kiinan kansantasavallan perustamisen jälkeen Kang toimi useissa korkeissa valtion ja puolueen tehtävissä. Hän osallistui pääministeri Zhou Enlain rinnalla useille diplomaattisille komennuksille ulkomailla. Kangin vaikutusvalta väheni 1950-luvun aikana ja vuonna 1956 hänet pudotettiin politbyroon varajäseneksi. Hän kuitenkin jatkoi vaikuttamista tiedustelu- ja turvallisuusasioiden parissa. Puoluejohtaja Mao Zedong suojeli häntä ja hän tuki Maon henkilökultin vahvistamista. Vuonna 1962 Kang nimitettiin KKP:n sihteeristöön ja vuonna 1965 kansankongressin pysyvän komitean varapuhemieheksi.


title: Kang Sheng

text: Kulttuurivallankumouksen aikana vuodesta 1966 alkaen Kangin on sanottu olleen yksi Kiinan hallituksen kolmesta tai neljästä vaikutusvaltaisimmasta henkilöstä. Hänet valittiin 1966 takaisin politbyroon täysjäseneksi ja 1969 myös sen viisijäseniseen pysyvään komiteaan. Vuonna 1966 perustettiin myös hänen johtamansa ”puoluekeskuksen erityistapausten tutkimusryhmä”, josta tuli kulttuurivallankumouksen aikana hyvin vaikutusvaltainen ja pelätty turvallisuuselin. Lisäksi Kang toimi Kulttuurivallankumouksen pienryhmän neuvonantajana. Vuonna 1973 hänet nimitettiin KKP:n kolmanneksi varapuhemieheksi.


title: Kang Sheng

text: Kang yhdistettiin niin sanottuun neljän koplaan. Hänellä oli jo vanhastaan läheiset suhteet varsinkin Mao Zedongin vaimoon Jiang Qingiin. Hän ehti kuolla ennen neljän koplan syrjäyttämistä, mutta vuonna 1980 hänet erotettiin postuumisti puolueesta.


title: Marianna Zaikova

text: Marianna Melanie Zaikova (s. 5. huhtikuuta 1985, Leningrad) on suomalainen ultrajuoksija. Hän on ainoa suomalainen ja maailman ensimmäinen nainen, joka on juossut World Marathon Challengen, eli seitsemän maratonia seitsemässä maanosassa viikon aikana. Lisäksi hän on juossut pohjoisnavan maratonin vuonna 2012 ensimmäisenä suomalaisena naisena, ja lukuisia kaupunkimaratoneja. Hän on myös osallistunut Team Rynkebyn järjestämiin pyöräilytapahtumiin (Travemünde–Pariisi), joilla on tuettu syöpää sairastavia lapsia.


title: Marianna Zaikova

text: Marraskuussa 2015 Zaikova osallistui Atacaman autiomaassa yli 4 000 metrin korkeudessa Lascar-tulivuoren juurella järjestettyyn Volcano Marathoniin, ja oli lopputuloksissa kolmas naisten sarjassa. Pisin hänen juoksemansa ultramatka on Marathon des Sables, joka on Saharassa kuuden päivän aikana juostava 250 kilometrin pituinen ultramaraton. Sitä pidetään maailman vaativimpiin kuuluvana ultrajuoksuna muun muassa kovan kuumuuden takia ja siksi, että kilpailijoiden pitää kuljettaa ruokaa ja varusteita mukanaan koko matkan ajan. Zaikova juoksi Marathon des Sables’n huhtikuussa 2017.


title: Marianna Zaikova

text: Vuonna 2008 Zaikova vietti hetken aikaa Suomen Big Brother -talossa. Vuonna 2017 hän on Vegaanihaaste-kampanjan suojelija.


title: Suomen keskiaikaiset kaupungit

text: Suomen keskiaikaisilla kaupungeilla tarkoitetaan kuutta Suomeen 1200–1400-luvuilla perustettua kaupunkia, joita ovat Turku, Ulvila, Porvoo, Viipuri, Rauma ja Naantali. Suomen keskiajan katsotaan päättyneen viimeistään vuoteen 1570 mennessä, mutta 1500-luvun aikana perustettuja Tammisaarta (1546), Helsinkiä (1550) ja Poria (1558) ei kuitenkaan enää pidetä keskiaikaisina.


title: Suomen keskiaikaiset kaupungit

text: Suomen keskiaikaiset kaupungit syntyivät kaikki vanhojen kauppapaikkojen yhteyteen, lukuun ottamatta luostarin ympärille rakentunutta Naantalia. Myös kirkollista toimintaa oli niiden alueella ollut jo ennen kaupungin perustamista. Myönnetyt kaupunkioikeudet sisälsivät itsehallinnon, oman oikeuslaitoksen sekä yksinoikeuden kauppaan ja käsityöhön. Veroa kaupunkien puolestaan piti maksaa kruunulle. Osa niistä toimi myös hallinnollisina keskuksina, joista valvottiin ympäröivää linnalääniä. Kaupankäynti Suomen keskiaikaisissa kaupungeissa oli pitkään nykyisen Pohjois-Saksan alueelta lähteneiden kauppiaiden hallussa ja he muodostivat myös kaupunkien asioista päättäneiden raatien enemmistön. Rakennuskanta koostui linnoja ja kirkkoja lukuun ottamatta pääosin puurakennuksista, ainoastaan Turkuun ja Viipuriin tiedetään rakennetun myös kivitaloja.


title: Suomen keskiaikaiset kaupungit

text: Kaupunkeja perustettiin keskiajalla Ruotsin valtakunnan itäiseen osaan Suomeen paljon vähemmän kuin itse emämaahan. Keskiajan lopussa Ruotsissa oli 37 privilegioin varustettua kaupunkia ja Suomessa ennen Tammisaaren perustamista vuonna 1546 vain kuusi. Tanskassa niitä oli peräti 90 ja Virossakin kymmenen. Syyksi on esitetty maatalouden ylijäämän pienuutta, joka ei Suomessa pystynyt elättämään useampia tiiviitä asutuskeskuksia. Maan kuudesta kaupungista neljä sijaitsi Varsinais-Suomessa ja Satakunnassa, jotka olivat Suomen tuottoisimpia viljelyalueita. Myös Ruotsissa kaupungit olivat keskittyneet maan viljavimpiin osiin, sillä Rauman korkeudella sijaitsevan Gävlen pohjoispuolella ei ollut keskiajalla yhtään kaupunkia.


title: Suomen keskiaikaiset kaupungit

text: Suomen keskiaikaisia kaupunkeja on asukasluvultaan pidetty pieninä verrattuna muun Euroopan kaupunkeihin. Taloushistorioitsija Yrjö Kaukiainen on veroluetteloihin nojaten arvioinut, että keskiajan lopulla 1500-luvun puolivälissä Turussa oli 2 230, Viipurissa 2 080, Raumalla 630, Ulvilassa 450 ja Porvoossa noin 200 asukasta. Samaan aikaan Itämeren alueen suurimmissa asutuskeskuksissa Lyypekissä ja Danzigissa oli yli 20 000 ja muun muassa Tallinnassa ja Tukholmassa yli 10 000 asukasta. Saksalaisen tutkijan Konrad Fritzen mukaan Itämeren alueen kaupungeista yli puolet oli kuitenkin 1400-luvun puolivälissä alle 5 000 asukkaan kaupunkeja ja noin viidesosa alle tuhannen asukkaan. Nykyisen Saksan alueen kaupungeista peräti 95% on arveltu olleen alle 2 000 asukkaan taajamia, joten niihin verrattuna suomalaiset kaupungit eivät olleet poikkeuksellisen pieniä.


title: Suomen keskiaikaiset kaupungit

text: Suomen vanhimman kaupungin Turun tarkkaa perustamisvuotta ei tiedetä, koska kaupunkioikeudet myöntävä asiakirja ei ole säilynyt. Yhtenä perustamisajankohtana pidetään vuotta 1229, jolloin piispanistuin siirrettiin Nousiaisista Turun Koroisiin. Varsinaisesti kaupunki alkoi kuitenkin kehittymään vasta 1280-luvun jälkeen, kun Turun tuomiokirkkoa alettiin rakentamaan. Samaan aikaan perustettiin myös Turun linna. Vuonna 1318 novgorodilaiset polttivat linnaa lukuun ottamatta koko kaupungin. Pähkinäsaaren rauhan jälkeen Turusta muodostui Ruotsin valtakunnan itäisen osan epävirallinen pääkaupunki, joka oli koko nykyisen Suomen alueen kirkollinen, hallinnollinen ja taloudellinen keskus. Kaupungissa sijaitsi muun muassa dominikaaniluostari sekä katedraalikoulu, lisäksi Turussa toimivat Suomen ainoat laamannit ja 1400-luvulla kaupungissa kokoontui maan korkeinta tuomiovaltaa käyttävä tuomioistuin, Turun maaoikeus.


title: Suomen keskiaikaiset kaupungit

text: Turun keskiaikainen rakennuskanta koostui pääosin puutaloista, vaikka kaupungissa oli myös joitakin kivitaloja. Kaupunkimainen asutus levittäytyi melko pienelle alueelle tuomiokirkon, Kerttulinmäen ja Kaskenmäen välille. Kaupunki kuului myös Itämeren piirissä toimineen Hansaliiton kaupankäynnin piiriin, vaikka ei ollutkaan varsinainen hansakaupunki. Suomen eri osiin Turun yhdistivät maantiet, joista vanhimmat olivat Varsinais-Suomen ja Satakunnan välinen Huovintie, Hämeeseen kulkeva Hämeen Härkätie sekä Viipuriin johtava Suuri rantatie eli Alinen Viipurintie. 1500-luvun aikana valmistui Pohjanmaalle kulkeva Pohjanmaan rantatie, myös Tukholman ja Turun välinen Suuri Postitie on otettiin käyttöön jo viimeistään saman vuosisadan aikana.


title: Suomen keskiaikaiset kaupungit

text: Linnan ja tuomiokirkon lisäksi Turun keskiaikaista historiaa on nykyään esillä myös Aboa Vetus -museossa, jossa on nähtävillä muun muassa kuuden keskiaikaisen kivirakennuksen raunioita ja perustuksia.


title: Suomen keskiaikaiset kaupungit

text: Turun jälkeen seuraavat kaupunkioikeudet Suomessa sai Kokemäenjoen suuhun perustettu Ulvila, jolle kuningas Albrekt Mecklenburgilainen antoi ne vuonna 1365. Seudulla oli kuitenkin kauppapaikka jo ainakin 1200-luvulta lähtien ja esimerkiksi vuonna 1344 on sen asukkaita tiedetty kutsutun "kaupunkilaisiksi". Saksalaisten kauppiaiden ylläpitämä Pyhän Gertudin kiltatalo on mahdollisesti tuolloin toiminut keskiaikaiselta kaupunginpaikalta pari kilometriä yläjuoksulle päin sijaitsevassa Liikistössä, jossa oli myös Ulvilan ensimmäinen kirkko. Liikistön kauppapaikan edeltäjänä taas pidetään kauempana yläjuoksulla sijainnutta Kokemäen Teljää, jota perimätieto on pitänyt yhtenä Suomen muinaiskaupungeista.


title: Suomen keskiaikaiset kaupungit

text: Ulvila oli keskiajalla Ruotsin valtakunnan pohjoisin kaupunki, jolla oli sisämaan yhteyksien ohella suuri merkitys myös koko Suomen puoleisen Pohjanlahden kaupankäynnin kannalta. Sen kaupunkioikeudet kuitenkin lakkautettiin vuonna 1550 Helsingin perustamisen yhteydessä, jonne kaupungin porvarit pakotettiin muuttamaan. Kahdeksan vuotta myöhemmin he saivat jälleen oikeuden palata kotiseudulleen, mutta Ulvilan sijasta vastaperustettuun Porin kaupunkiin. Syynä oli Kokemäenjoen madaltuminen purjehduskelvottomaksi, kaupunki päätettiin siirtää seitsemän kilometrin päähän alajuoksulle, jonne myös jokisuu oli maankohoamisen vuoksi siirtynyt. Ulvilan seurakunta jatkoi toimintaa omana kirkkopitäjänään, jonka perillinen Ulvilan kunta puolestaan otti kaupunki-nimityksen jälleen käyttöön vuonna 2000.


title: Suomen keskiaikaiset kaupungit

text: Ulvilan keskiaikaisesta kaupungista ei ole enää jäljellä kuin Pyhän Olavin kirkko, joka sijaitsee nykyisen keskustan luoteispuolella. Asutus oli sen eteläpuolella merenlahden rannalla, joka maankohoamisen vuoksi on muuttunut kapeaksi Kokemäenjoen sivu-uomaksi. Paikalla tehdyissä kaivauksissa on löydetty toistakymmentä asumuksenpohjaa sekä erilaista esineistöä.


title: Suomen keskiaikaiset kaupungit

text: Porvoo sai kaupunkioikeudet noin vuonna 1380, vaikka jossakin vanhemmissa lähteissä on virheellisesti vuodeksi mainittu 1346. Porvoon kirkkopitäjä puolestaan mainitaan ensimmäistä kertaa asiakirjoissa saman vuosisadan alkupuolella ja Porvoon tuomiokirkko 1327. Keskiaikaista kaupunkia edelsi ylempänä Porvoonjoen varrella sijainnut Saksalan kauppapaikka. Porvoo oli 1400-luvulta lähtien Espoosta Pyhtäälle ulottuneen Porvoon linnaläänin keskuspaikka. Kaupungin tärkein kauppakumppani oli Rääveli eli nykyinen Tallinna, jonne Porvoon kautta suuntautui koko itäisen Hämeen turkiskauppa. Turun tavoin joutui kaupunki keskiajalla myös hävityksen kohteeksi, kun tanskalaiset merirosvot polttivat sen 1500-luvun alussa.


title: Suomen keskiaikaiset kaupungit

text: Kaupungin vanhin rakennettu alue on sijainnut tuomiokirkon ympäristössä ja 1400-luvun puolivälissä se levisi myös nykyisen Raatihuoneentorin alueelle. Keskiaikainen asemakaava on edelleen hahmotettavissa, sen muodostivat neljä joen suuntaista katua ja niiden jyrkät jokirantaan laskeutuvat sivukadut. Nykyisistä kaduista keskiajalta periytyvät Jokikatu sekä Välikatu. Kirkkoa lukuun ottamatta Porvoossa ei ole jäljellä keskiaikaisia rakennuksia, vaan vanhan kaupungin rakennuskanta on peräisin 1700–1800-luvuilta. Porvoon kaupunki lakkautettiin vuonna 1550 Helsingin perustamisen yhteydessä, johon saakka se oli Uudenmaan ainoa kaupunki. Vuonna 1602 Porvoo sai kaupunkioikeutensa takaisin kuningas Kaarle IX:lta.


title: Suomen keskiaikaiset kaupungit

text: Keskiaikaisen kaupunkialueen pohjoispuolella on Iso Linnamäki, jossa sijaitsi 1300-luvun loppupuolella rakennettu puinen linnoitus. Sen rakennuttajana pidetään Bo Joninpoika Gripiä. Linnoitus on mahdollisesti sama kuin keskiaikaisissa lähteissä mainittu Wartholmin linna, jonka toisena vaihtoehtona pidetään Sipoonlinnaa.


title: Suomen keskiaikaiset kaupungit

text: Viipuri oli Turun jälkeen Suomen merkittävin ja suurin keskiaikainen kaupunki. Kaupunkirakenteeltaan ja rakennuskannaltaan se oli jopa Turkua ainutlaatuisempi. Ruotsin sijaishallitsijana toiminut Torkkeli Knuutinpoika perusti Viipurin linnan vuonna 1293 paikalle, jossa jo vanhastaan toimi vilkas karjalaisten kauppapaikka. 1300-luvun aikana asutus laajeni linnan kaakkoispuolella sijaitsevalle niemelle ja siitä alettiin käyttämään nimitystä "civitas" eli "kaupunki". Ensimmäistä kertaa nimitys esiintyy Vatikaanin arkistoissa 1350-luvulla. Varsinaiset kaupunkioikeudet Viipuri sai kuitenkin vasta vuonna 1403 kuningas Eerik XIII Pommerilaiselta.


title: Suomen keskiaikaiset kaupungit

text: Viipurista muodostui 1400-luvun aikana itäisen Suomen ja Karjalan keskus, jolla Ruotsin ja Novgorodin sekä myöhemmän Venäjän rajalla sijainneena oli myös suuri sotilaallinen merkitys. Asemastaan johtuen, se joutui usein sotatoimien kohteeksi. 1470-luvulla Viipurin linnan käskynhaltijana toiminut Eerik Akselinpoika Tott rakennutti kaupungin suojaksi muurin, joka on ainoa Suomeen rakennettu kaupunginmuuri. Koko Ruotsin valtakunnassakaan niitä ei Viipurin lisäksi rakennettu kuin Tukholman, Kalmarin ja Visbyn ympärille. Myöhemmin laajennettu muuri purettiin 1800-luvun jälkipuoliskolla ja nykyään sen keskiaikaisista osista on Raatitornin lisäksi jäljellä enää joitakin pieniä pätkiä sekä 1550-luvulta peräisin oleva Pyöreä torni.


title: Suomen keskiaikaiset kaupungit

text: Muista Suomen keskiaikaista kaupungeista poiketen Viipuriin rakennettiin runsaasti kivirakennuksia. Keskiajan lopussa 1570-luvulla kaupunginmuurin sisäpuolinen alue oli käytännössä aivan täyteen rakennettu. Myöhemmin alue tunnettiin Linnoituksen kaupunginosana. Varsinaista asemakaavaa keskiaikaisessa Viipurissa ei ollut, joten kaupunkiin muodostui kapea ja harva katuverkosto, joka suurimmalta osaltaan oli kivetty. Katujen väliin syntyneet korttelit olivat muodoiltaan epäsäännöllisiä. Kaivauksissa on selvinnyt kaupungissa olleen jopa jonkinlainen alkeellinen viemäriverkosto. Viipurin keskiaikaiset kadunnimet ovat osittain säilyneet nykypäivään saakka.


title: Suomen keskiaikaiset kaupungit

text: Keskiaikainen Viipuri oli monikansallinen kaupunki, jossa suomalaisten ja karjalaisten lisäksi asui myös saksalaisia, ruotsalaisia ja hollantilaisia. Heidän hallussaan oli Keski-Eurooppaan suuntautunut kaupankäynti. Yleisimpiä tuontiartikkeleita olivat muun muassa kankaat, suola ja mausteet, vientituotteista merkittävimpiä puolestaan olivat turkikset ja terva, mutta myös esimerkiksi kalaa myytiin runsaasti. Myös venäläisten vaikutus oli merkittävä. Vilkkaan kauppiaselämän johdosta Viipurissa oli myös runsaasti erilaisia kiltataloja, kapakoita ja viinikellareita, joiden johdosta kaupungin yöelämä oli sangen levotonta ja sitä rauhoittelemaan tarvittiin erityisiä yövartijoita. Myös uskonnollinen elämä oli Viipurissa vilkasta. Kaupungissa toimi sekä dominikaanien että fransiskaanien luostari. Ensimmäinen tuomiokirkko valmistui 1420-luvulla, mutta se tuhoutui vuoden 1477 kaupunkipalossa. Fransiskaanien luostarikirkkoa alettiin rakentamaan ilmeisesti 1445 ja dominikaanien 1481. Molemmat luostarit lakkautettiin uskonpuhdistuksen myötä 1520-luvulla.


title: Suomen keskiaikaiset kaupungit

text: Viipurin keskiaikaisesta rakennuskannasta on nykypäivään säilynyt kuusi rakennusta; Viipurin linnan lisäksi niitä ovat Raatitorni, Vanhan tuomiokirkon kellotorni, Pyöreä torni, kiltatalo sekä Linnankadulla (nyk. Krepostnaja ulitsa) sijaitseva asuintalo. Myös osia keskiaikaisesta kaupunginmuurista on säilynyt, lisäksi osa Pyhän Hyacinthuksen kirkosta saattaa periytyä keskiajalta. Viipurin maaseurakunnan kirkosta eli entisestä dominikaaniluostarin kirkosta ovat jäljellä raunioituneet seinät.


title: Suomen keskiaikaiset kaupungit

text: Rauman kaupunki perustettiin 17. huhtikuuta 1442, jolloin Turun linnaa hallussaan pitänyt entinen valtionhoitaja Kaarle Knuutinpoika Bonde antoi Kalmarin unionin silloisen kuninkaan Kristofer Baijerilaisen nimissä Rauman porvareille samat oikeudet kuin mitä oli esimerkiksi Turun porvareilla. Uuden kaupungin perustaminen oli pitkälti Kaarle Knuutinpojan omaa valtapolitiikkaa. Seudulla oli jo aikaisemmin toiminut tiheästi asuttua Euran seutua palvellut Union kauppapaikka, joka sijaitsi Unajan kylässä noin viiden kilometrin päässä nykyisen Rauman keskustasta. Kaupunkioikeuksien myötä sen porvarit siirtyivät Raumalle.


title: Suomen keskiaikaiset kaupungit

text: Kaupungin perustamisen myötä aloitti toimintansa myös fransiskaanikonventti, joka oli Viipurin ja Kökarin ohella Suomen kolmas fransiskaaniluostari. Ensimmäinen kirjallinen maininta Rauman luostarista on vuodelta 1449, mutta toisen näkemyksen mukaan munkit olivat asettuneet paikalle jo vuosisadan alkupuolella. Ulvilan ja Porvoon tavoin myös Rauman porvarit määrättiin muuttamaan Helsinkiin vuonna 1550. Suurin osa jäi kuitenkin paikalleen kuninkaan määräystä ja mahdollisia sakkotuomioita uhmaten. Helsinkiin asettuneet puolestaan saivat paluuluvan seitsemän vuotta myöhemmin.


title: Suomen keskiaikaiset kaupungit

text: Keskiaikaisen Rauman ensimmäinen asutus ja kauppapaikka syntyi Pyhän Kolminaisuuden kirkon ja nykyisen Kalatorin väliselle alueelle. Fransiskaaniluostarin tapaan myös Pyhän Kolminaisuuden kirkko on saatettu rakentaa jo ennen kaupunkioikeuksien myöntämistä. Fransiskaaniveljesten kirkko tunnetaan nykyään Pyhän Ristin kirkkona. Asutus levisi myöhemmin koko nykyisen Vanhan Rauman alueelle, joka on yksi Unescon maailmanperintökohteista. Sen rakennuskanta ei ole keskiaikaista, lukuun ottamatta Pyhän Ristin kirkkoa ja Pyhän Kolminaisuuden kirkon raunioita, vaan peräisin 1700–1800-luvuilta. Vanhan Rauman katuverkosto ja tonttijako kuitenkin periytyy osittain keskiajalta.


title: Suomen keskiaikaiset kaupungit

text: Nuorin Suomen keskiaikaisista kaupungeista on Naantali, joka sai kaupunkioikeudet kuningas Kristofer Baijerilaiselta vain vuotta Raumaa myöhemmin. Se syntyi vuonna 1443 Piispa Maunu II Tavastin perustaman Naantalin luostarin ympärille, joka oli aloittanut toimintansa 1440. Naantalista tuli vilkas pyhiinvaelluskohde, jonka elämää vilkastuttivat aatelisten, porvareiden ja talonpoikien vierailut. Kaupunki eli luostarin tavoin kukoistuskauttaan aina 1520-luvulla alkaneeseen uskonpuhdistukseen saakka. Sen myötä luostari menetti suurimman osan maistaan, eikä saanut enää ottaa uusia noviiseja. Lopulta sen toiminta näivettyi ja Naantalin luostarin viimeinen nunna kuoli vuonna 1591. Luostarin kirkko tunnetaan nykyään Naantalin kirkkona ja se on ainoa jäljellä oleva rakennus keskiaikaisesta kaupungista.


title: Danilo Medina

text: Danilo Medina Sánchez (s. 10. marraskuuta 1951) on dominikaanilainen poliitikko, joka on toiminut maansa presidenttinä vuodesta 2012.


title: Danilo Medina

text: Medina voitti vuoden 2012 vaalit niukasti, hän sai vain 51 % äänistä. Vastaehdokkaana oli toisen suuren puolueen PRD:n Hipólito Mejía, joka on toiminut presidenttinä 2000-2004. Tarkkailijat raportoivat molempien puolueiden maksaneen äänestäjille. Presidenttikautensa kuluessa Medina on kuitenkin noussut kansansuosioon, vuonna 2014 julkaistun gallupin mukaan häntä kannatti 90% kansasta. Suosiota on kasvattanut Medinan kansanläheisyys ja panostaminen koulutukseen. Hän on onnistunut luomaan kansasta yhtenäisemmän ja kutistamaan valtion velkaa. Ongelmina ovat edelleen energiasektori, mikä näkyy yleisinä sähkökatkoina, sekä poliisin tehottomuus ja korruptio, mikä näkyy rehottavana rikollisuutena.


title: Danilo Medina

text: Vuonna 2016 Medina valittiin toiselle kaudelle selvällä erolla vastaehdokas Luis Abinaderiin.


title: Perttu Kauppinen

text: Perttu Kauppinen (s. 1978) on suomalainen toimittaja. Tammikuussa 2018 hänet valittiin Iltalehden uutispäätoimittajaksi. Sitä ennen hän työskenteli "Etelä-Suomen Sanomien" vastaavana päätoimittaja ja Keskisuomalainen Oyj:hin kuuluvan Mediatalo Esan sisältöjohtajana vuosina 2015-2018. Aiemmin hän on työskennellyt "Helsingin Sanomien" digitaalisista sisällöistä vastaavana toimituspäällikkönä, uutispäällikkönä ja toimittajana. Kauppinen on koulutukseltaan yhteiskuntatieteiden kandidaatti.


title: Tanssi haudoilla

text: Tanssi haudoilla ("A Walk Among the Tombstones") on vuonna 2014 ensi-iltansa saanut yhdysvaltalainen rikos- ja trillerielokuva. Elokuvan on ohjannut Scott Frank ja pääosassa on Liam Neeson.


title: Tanssi haudoilla

text: Suomalaisnäyttelijä Laura Birn tekee elokuvassa pienen roolin murhan uhrina.


title: Avezzano

text: Avezzano on kaupunki Italian Abruzzon alueella L’Aquilan maakunnassa. Kaupungissa on arviolta 42 515 asukasta (vuonna 2015) ja sen pinta-ala on 104,04 neliökilometriä. Avezzano on Marsican alueen kaupallinen, teollinen ja maanviljelyskeskus. Siellä on huipputekniikkaa edustavaa teollisuutta, kuten LFoundry ja laaja Telespazio-antennikeskus.


title: Avezzano

text: Kaupungin nimelle on kaksi tulkintaa. Toisen mukaan se on peräisin latinan sanoista ”Ave Jane”, ’terve Janus’. Sanoilla huudettiin avuksi roomalaisten Janus-jumalaa. Toisen mukaan lähtökohtana ovat sanat ”Ad Vetianum”, joka tarkoittaa ”Vetian perheelle”, joka asui lähellä olevassa Alba Fucensin kaupungissa. Alueen ensimmäinen asutus syntyi, kun keisari Claudius määräsi ensimmäisellä vuosisadalla rakennettavaksi järven kuivatuskanavan. 1400-luvulla Avezzanoa hallitsi Gentile Virgilio Orsini, joka rakensi 1490 linnan.


title: Avezzano

text: Avezzano oli aikoinaan Italian niemimaan suurimman järven Fucinon rannalla, joka kuivatettiin 1800-luvun lopulla. Kuivatuksen jälkeen syntyi laajoja peltoalueita, ja seutu alkoi kukoistaa.


title: Avezzano

text: Kaupunki tuhoutui täysin Italian historian pahimpiin kuuluvassa maanjäristyksessä aamulla 13. tammikuuta 1915. Jäljelle jäi vain Casa dei Palazzi Orsinin linnan siipi. Maanjäristyksessä kuoli yli 30 000 ihmistä.


title: Avezzano

text: Kaupunkiin rakennettiin uudet kadut yhtenäisesti samansuuntaisiksi, ja väliin jäi laajoja viheralueita ja asuintaloja.


title: Hilda Stadius

text: Hilda Johanna Ottaliana Stadius () oli oopperalaulaja ja opettaja.


title: Hilda Stadius

text: Stadiuksen vanhemmat olivat kihlakunnantuomari Otto Gustaf Stadius ja Johanna Helena Lovisa Tawastjerna, isä oli 40-vuotias ja äiti 21-vuotias naimisiin mennessään. Stadiuksella oli taiteellista lahjakkuutta suvussa äidinisän Jakob Johan Tawastjernan kautta, joka oli sekä upseeri että taiteilija. Stadiuksen perhe asui Sortavalassa Liikkalan kartanossa, mutta muutti myöhemmin Turkuun. Stadius kävi Viipurin tyttökoulua, musiikkia hän opiskeli Pietarissa ja Helsingissä. Hänen laulajan uraansa lienee osaltaan vaikuttanut eno August Tavaststjerna, joka oli paitsi hovineuvos ja sotilas, myös näytelmäkirjailija, säveltäjä ja laulaja. Stadius esiintyi ja opettikin sekä Suomessa että enonsa kotikaupungissa Kronstadtissa. Hänen ehkä tunnetuin esiintymisensä oli Tuulikin rooli Ruotsalaisen teatterin avajaisoopperassa "Kypron prinsessa" 1860. Venäjällä hän esiintyi kaksi kertaa Anton Rubinsteinin konserteissa. Stadius siirtyi esiintyvästä taiteilijasta kokonaan opettajaksi toimittuaan ensin Savonlinnan tyttölyseon rehtorina 1869-1871 ja sitten Tammisaaren seminaarin laulun ja soiton opettajana vuoteen 1895 asti. Opettajana hän menestyi hyvin ja sai muun muassa kolme valtion stipendiä ulkomaisia kasvatusopin opintoja varten. Hänen vanhempansa muuttivat tyttärensä luokse Tammisaareen, jossa isä kuoli 1877 ja äiti 1888. Eläkkeellä ollessaan Stadius asui Lappohjassa.


title: Maqiaon kulttuuri

text:
Maqiaon kulttuuri oli pronssikautinen kulttuuri Kiinassa noin 1300-1000 eaa. Se kehittyi enimmäkseen Liangzhun kulttuurista ja sai vaikutteita myös muista kulttuureista. Se vaikutti Jangtsejoen suistolla samaan aikaan kuin Keski-Kiinassa vallitsi Shang-dynastia.
Nykyisin on tehty löytöjä Maqiaon kulttuurin ajalta Maqiaon kaupungin itäosasta, Sanghain alueelta.


title: Maqiaon kulttuuri

text: Maqiaon kulttuuri oli taantunut sitä edeltävästä Liangzhun kulttuurista siten, että Maqiaon kulttuurin aikana valmistetut kiviesineet olivat yksinkertaisempia. Se erosi edeltäjästään myös siten, että Maqiaon kulttuurin aikana saviastiat olivat useimmiten punaisia, kun taas Liangzhun kulttuurin aikaiset saviastiat olivat enimmäkseen lähes mustia.


title: Christian Rubio Sivodedov

text: Christian Rubio Sivodedov (s. 7. marraskuuta 1997 Sundsvall) on ruotsalainen jalkapalloilija, joka edustaa Bundesliigassa pelaavaa FC Schalke 04:ää. Pelipaikaltaan Rubio Sivodedov on puolustava keskikenttäpelaaja. Hän on yksi Ruotsin suurimmista jalkapallolupauksista.


title: Christian Rubio Sivodedov

text: Rubio Sivodedovilla on sukujuuria Kuubassa ja Venäjällä.


title: Christian Rubio Sivodedov

text: Rubio Sivodedov on Djurgårdens IF FF:än kasvatti. Hän liittyi seuraan seitsemänvuotiaana vuonna 2004. Kaudella 2014 Rubio Sivodedov nostettiin ykkösjoukkueeseen ja hän teki debyyttinsä Allsvenskanissa. Kauden 2014 aikana hän pelasi yhteensä kuudessa Allsvenskanin ottelussa. Tammikuun 2015 siirtoikkunassa Rubio Sivodedov siirtyi Saksan Bundesliigan FC Schalke 04:ään. Siirtosumma on arviolta Djurgårdenin historian suurin.


title: Christian Rubio Sivodedov

text: Rubio Sivodedov on edustanut monia Ruotsin nuorten maajoukkueita. Vuodesta 2014 hän on pelannut alle 19-vuotiaiden maajoukkueessa, jossa otteluita on kertynyt tähän mennessä yksi.


title: Scotty James

text: Scott James (s. 6. heinäkuuta 1994 Melbourne, Victoria) on australialainen lumilautailija. 185 senttimetriä pitkä ja 78 kilogrammaa painava James kilpailee half-pipessä ja slopestylessä.


title: Scotty James

text: James voitti kultaa half-pipestä vuoden 2015 MM-kilpailuista Itävallan Kreischbergistä pistein 91.50. Hän on kilpaillut myös kaksissa talviolympialaisissa, vain 15-vuotiaana Vancouverissa vuonna 2010 ja Sotšissa vuonna 2014. Paras sijoitus on vuodelta 2014 slopestylen 16. sija.


title: Scotty James

text: Maailmancupissa James on kilpaillut 14-vuotiaasta, eli vuodesta 2009 lähtien. Hänen paras sijoituksensa on kolmas, jonka hän saavutti tammikuussa 2014 Stonehamin half-pipestä.


title: Konstantin Glavatskih

text: Konstantin Nikolajevitš Glavatskih ; s. 16. huhtikuuta 1985 Kez) on venäläinen maastohiihtäjä. Seuratasolla Glavatskih edustaa Dinamoa.


title: Konstantin Glavatskih

text: Glavatskih debytoi maastohiihdon maailmancupissa tammikuussa 2010 Rybinskissä ollen 30 kilometrin kilpailun viides. Näin ollen hän saavutti heti ensimmäiset maailmancupin pisteensä. Glavatskihin paras sijoitus maailmancupin osakilpailussa on neljäs, jonka hän saavutti Nové Město na Moravěn 30 kilometrin perinteisen hiihtotavan kilpailusta helmikuussa 2012.


title: Konstantin Glavatskih

text: Glavatskih osallistui vuoden 2014 talviolympialaisissa Sotšissa yhdelle matkalle. Hän oli 50 kilometrin kilpailussa 38. MM-kilpailuihinkin Glavatskih on osallistunut kerran, vuonna 2011 Oslossa. Tuolloin hän oli ainoalla matkallaan, 50 kilometrin vapaalla 29.


title: Konstantin Glavatskih

text: Vuonna 2009 Glavatskih saavutti talviuniversiadeista Kiinan Harbinista kultaa viestistä sekä pronssia sprintistä ja 10 kilometriltä.


title: Selmerin ryhmä

text: Matematiikassa Selmerin ryhmä, nimetty Ernst Sejersted Selmerin mukaan, on ryhmä joka konstruoidaan abelisen variston isogeniasta. Abelin variston "A" suhteessa abelisten varistoiden isogeniaan "f" : "A" → "B" Selmerin ryhmä voidaan määritellä Galois'n kohomologian avulla


title: Selmerin ryhmä

text: missä "A"["f"] merkitsee "A":n "f"-torsiota ja formula_2 on paikallinen Kummerin transformaatio formula_3. Huomaa että formula_4 ja formula_5 ovat isomorfisia.


title: Goliarda Sapienza

text: Goliarda Sapienza (10. toukokuuta 1924 Catania, Italia – 30. elokuuta 1996 Gaeta, Italia) oli italialainen kirjailija ja näyttelijä.


title: Goliarda Sapienza

text: Sapienzan äiti oli merkittävä sosialistipoliitikko Maria Giudice, isä Peppino Sapienza sosialisti ja juristi. Sapienza esitti lapsena kotona rooleja joita hän oli nähnyt elokuvissa. Hän lähti 1941 äitinsä kanssa Roomaan, jossa hän opiskeli teatteria ja työskenteli sen jälkeen sekä elokuvassa että teatterissa. mutta keskittyi vuodesta 1958 kirjoittamiseen.


title: Goliarda Sapienza

text: Kustantajat torjuivat teoksen "L’arte della gioia" ("Elämän ilo"), ja sen julkaisi hänen puolisonsa Angelo Pellegrino hänen kuolemansa jälkeen.


title: Dedekindin zeetafunktio

text: Matematiikassa algebrallisen lukukunnan Dedekindin zeetafunktio ζ("s") on yleistys Riemannin zeeta-funktiosta, joka on erikoistapaus jolloin "K" on rationaalilukujen joukko Q. Dedekindin zeetafunktiolla on paljon yhteistä Riemannin zeetafunktion kanssa: se määritellään Dirichlet'n sarjana, se voidaan kirjoittaa Eulerin tulona, sillä on funktionaaliyhtälö, se voidaan jatkaa analyyttisesti meromorfiseksi funktioksi kompleksitasooon C yksinkertaisella navalla arvolla "s" = 1. Se antaa aritmeettista informaatiota kunnasta "K". Laajennettu Riemannin hypoteesi sanoo että jos "ζ"("s") = 0 ja 0 Richard Dedekindin mukaan.


title: Dedekindin zeetafunktio

text: Olkoon "K" algebrallinen lukukunta. Tällöin sen Dedekindin zeetafunktio kompleksiluvuille "s" niin että Re("s") > 1 määritellään Dirichlet'n sarjana


title: Dedekindin zeetafunktio

text: missä formula_2 kulkee kaikkien kunnan formula_3 kokonaislukuideaalien läpi ja formula_4 on niiden absoluuttinormi. Se voidaan kirjoittaa Eulerin tulona


title: Dedekindin zeetafunktio

text: missä formula_6 kulkee kaikkien kunnan formula_3 alkuideaalien yli.


title: Whiskeytown

text: Whiskeytown oli yhdysvaltalainen country-yhtye, joka perustettiin vuonna 1994 Pohjois-Carolinan Raleighissa. Yhtyeen keulahahmon Ryan Adamsin lisäksi siinä vaikuttivat Caitlin Cary, Phil Wandscher, Eric ”Skillet” Gilmore ja Mike Daly. Yhtye hajosi vuonna 2000 Adamsin keskittyessä soolouraansa. Whiskeytownin musiikkia luonnehditaan tarkemmin ”vaihtoehtocountryksi”. Yhtye julkaisi kolme studioalbumia, joissa kaikissa oli vaihtuva kokoonpano – vain Adams ja Cary olivat pysyvät jäsenet.


title: Pro Wrestling Guerrilla

text: Pro Wrestling Guerrilla tai PWG on kalifornialainen showpainiorganisaatio, joka on perustettu vuonna 2003. PWG pitää 8-10 tapahtumaa vuosittain ja sitä pidetään yhtenä yhdysvaltain parhaimmista showpainipromootioista.


title: Pro Wrestling Guerrilla

text: PWG järjestää vuoden aikana kaksi turnausta: Battle Of Los Angeles (tai lyhyemmin BOLA) ja Dynamite Duumvirate Tag Team Title Tournament (lyhyemmin DDT4).


title: Rauno Larsio

text: Rauno Tuure Larsio, sukunimi vuoteen 1935 "Larsen" (22. helmikuuta 1930 Tampere – 23. lokakuuta 2014 Tampere) oli suomalainen Talouselämä-lehden pitkäaikainen päätoimittaja ja toimitusjohtaja.


title: Rauno Larsio

text: Larsion vanhemmat olivat osastopäällikkö Tuure Arthur Larsio (aik. Larsen) ja Aune Ester Niemi. Hän pääsi ylioppilaaksi 1948 ja valmistui 1950 valtiotieteen maisteriksi Helsingin yliopistosta sekä suoritti vielä valtiotieteen lisensiaatin tutkinnon 1956.


title: Rauno Larsio

text: Larsio toimi 1952–1955 tamperelaisen Aamulehden urheilutoimittajana mutta siirtyi sitten Helsinkiin ja toimi 1955–1959 Helsingin kauppakamarin apulaisasiamiehenä. Talouselämä-lehden päätoimittajana ja toimitusjohtajana Larsio oli lähes 30 vuotta 1960–1989. Hän jäi eläkkeelle kun Talouselämä ja Insinöörilehdet yhdistyivät Talentumiksi. Eläkevuosinaan Larsio asui Tampereella.


title: Rauno Larsio

text: Larsio kirjoitti yritys- ja yhteisöhistoriikkeja ja hän kirjoitti eläkkeellä ollessaan myös dekkarin "Harkittu teko".


title: Dell Comics

text: Dell Comics oli yhdysvaltalaisen kustannusyhtiö Dell Publishingin tytäryhtiö, joka keskittyi sarjakuvalehtiin. Se teki alkuun yhteistyötä Eastern Color Printingin kanssa ja julkaisi vuosina 1929–1930 The Funnies -nimistä sarjakuvalehteä. Dell nousi Yhdysvaltain suurimmaksi sarjakuvakustantajaksi Western Printing and Lithographing Companyn yhteistyön avulla. Sitä kautta yritys sai oikeudet monien lisenssihahmojen käyttämiseen ja Four Color -lehdessä esiintyi useita tunnettuja hahmoja. Kun yhteistyö Wester Publishingin kanssa päättyi 1962, Dell Comicsin suosio loppui nopeasti. Dell Publishing lakkautti sen vuonna 1973.


title: Dell Comics

text: Vuonna 1921 Dell Publishingin perustanut George T. Delacorte etsi uusia mahdollisuuksia ja aloitti 1929 tabloidikokoisen sarjakuvalehden The Funniesin julkaisemisen. Hän perusti sitä varten Dell Comicsin, joka alkoi tehdä yhteistyötä Eastern Color Printingin kanssa, joka painoi The Funniesia. Lehteä julkaistiin 36 numeroa. Se ei menestynyt taloudellisesti, ja viimeinen numero ilmestyi 16. lokakuuta 1930.


title: Dell Comics

text: Dell Publishing sai pysyvän aseman sarjakuva-alalla, kun se alkoi julkaista helmikuussa 1936 Popular Comics -lenteä, joka oli kuukausittain ilmestyvä antologia, jossa oli sanomalehtisarjakuvien uusintapainoksia. Dell sai oikeudet muun muassa "Gasoline Alley"-, "Little Orphan Annie"- ja "Dick Tracy" -sarjakuviin.


title: Dell Comics

text: Dell Publishing siirtyi vuonna 1938 käyttämään Western Printing and Lithographing Companyä, jolla oli hallussaan monien suosittujen hahmojen lisenssejä. Dell käytti hahmoja sarjakuvalehdissään. Sitä kautta aukesi yhteistyö myös The Walt Disney Companyn kanssa. Dell julkaisi 1939 ensimmäisen numeron Four Color -nimistä lehteä. Se ei ollut aiempien julkaisujen tapaan antologia, vaan siinä yksi numero oli omistettu aina yhdelle hahmolle. Sitä kautta esimerkiksi Aku Ankka, Roope Ankka, Gene Autrey, Roy Rogers, Dick Tracy, Felix-kissa ja Pikku Lulu esiintyivät ensimmäisen kerran sarjakuvalehdissä ennen kuin saivat omat lehtensä. Four Coloria julkaistiin yli 1 300 numeroa, ja se on Yhdysvaltain pisimpään julkaistu sarjakuvalehti. Myös Donald Duck One Shots oli Dellin kustantama.


title: Dell Comics

text: Monet sarjakuvakustantajat alkoivat julkaista 1940-luvun alussa supersankarisarjakuvia. Dell keskittyi kuitenkin edelleen lisenssituotteisiin, joista monet olivat suunnaatu nuoremmalle yleisölle. Se aloitti 1940 julkaisemaan Walt Disney's Comics and Stories -lehteä ja vuonna 1941 Looney Tunes and Merrie Melodies Comics -lehteä. Samana vuonna alkoi ilmestyä Animal comics, joka oli ensimmäinen sarjakuvalehti, joka keskittyi hauskoihin eläimiin. Siinä sai ensiesiintymisen muun muassa Walt Kellyn Pogo.


title: Dell Comics

text: Dell Comics oli kasvanut 1940-luvun loppuun mennessä Yhdysvaltain suurimmaksi sarjakuvakustantajaksi. Sen lehdet myivät 1950-luvun alussa keskimäärin 800 000 kappaletta joka numero. Suosituimmat lehdet saattoivat yltää jopa kahden miljoonan lehden myyntilukuihin. Keskeinen tekijä Dellin menestyksessä oli sen toimitusjohtaja Helen Meyer, jonka vastuulla oli valita Western Printingin myyntimiesten tarjoamista hahmoista Dellin tuotantoon sopivat hahmot.


title: Dell Comics

text: Dell Comicsin suosio kaatui vuonna 1962, kun sen yhteistyö Western Printingin kanssa loppui. Dell menetti siinä painajansa mutta samalla myös käsikirjoittajia ja taiteilijoita. Lisäksi Dell ei pystynyt tekemään enää lisensoituja sarjakuvia, sillä Western omisti monien lisenssien oikeudet ja alkoi tuottaa omaa sarjakuvalehteänsä, Gold Key Comics. Dell kehitti kuitenkin monia omia sarjakuviaan ja tuotti joitakin televisio- ja elokuvasovituksia. Yhtiö meni jopa mukaan supersankarisarjakuviin ja julkaisi oman Nukla-nimisen sankarinsa. Ne olivat kuitenkin pettymyksiä. Vaikka Dell Comicsilla meni huonosti, niin emoyhtiö Dell Publishing pärjäsi edelleen. Se oli löytynyt uudet taskukirjamarkkinat, jotka vaativat jatkuvaa huomiota. Dell Comicsin sarjakuvia julkaistiin yhtä harvemmin 1960-luvun aikana, ja lopulta vuonna 1973 Dell Publication lakkautti tytäryhtiönsä. Dell Publications julkaisi tämän jälkeenkin vielä muutamia sarjakuvateoksia.


title: Pauline Yates

text: Pauline Yates (16. kesäkuuta 1929 St Helens – 21. tammikuuta 2015 Northwood) oli brittiläinen näyttelijä. Hän esiintyi Elizabeth Perrinin roolissa 1970-luvun tilannekomediasarjassa "Herra Perrinin uusi elämä".


title: Asko Saviaho

text: Asko Aulis Saviaho (s. 1941) on suomalainen kauppatieteen maisteri ja Suomen Posti Oy:n entinen pääjohtaja.


title: Asko Saviaho

text: Saviaho toimi vuodesta 1975 postilaitoksen johtotehtävissä. Hän oli taloushallinnolinen ylijohtaja 1975–1981 ja postiylijohtaja vuodesta 1981. Kun posti muutettiin liikelaitokseksi vuoden 1990 alussa Saviahosta tuli yksi kolmesta varatoimitusjohtajasta Pekka Vennamon ollessa toimitusjohtajana. Saviaho oli sitten viimeksi Suomen Posti Oy:n toimitusjohtajana 1994–1998 ja pääjohtajana 1998–2000.


title: Asko Saviaho

text: Saviaho tutustui 1960-luvulla kirjailija Mauri Sariolaan ja he olivat ystäviä Sariolan kuolemaan saakka. Saviaho on myöhemmin ollut mukana Mauri Sariola-seuran toiminnassa ja seura valitsi hänet vuonna 2006 vuoden Susikoskeksi.


title: Kassiakumi

text: Kassiakumi on soijasennan eli afrikankassian ("Senna obtusifolia") siemenistä valmistettavaa jauhetta, jota käytetään elintarvikelisäaineena. Kasvi tunnetaan myös nimillä "Cassia tora" tai "Cassia obtusifolia". Aasiassa kasvin siemeniä on perinteisesti käytetty myös kansanlääkinnässä. Kassiakumin elintarvikkeiden E-koodi on E427. Eläintenruoissa lisäaineesta käytetään koodia E499. Jauhetta käytetään hyytelöimisaineena mm. kastikkeissa, kuivatuissa keitoissa sekä maitopohjaisissa jälkiruoissa. Kassiakumille ei ole määritelty ADI-arvoa eli ylintä hyväksyttävää päivittäistä saantia.


title: Boris Ponomarev

text: Boris Nikolajevitš Ponomarev (17. tammikuuta 1905 – 21. joulukuuta 1995) oli neuvostoliittolainen poliitikko. Hän kuului NKP:n keskuskomitean sihteeristöön vuosina 1961–1985 ja oli politbyroon ehdokasjäsen vuosina 1972–1986. Ponomarev johti NKP:n keskuskomitean kansainvälistä osastoa vuosina 1957–1986.


title: Sotaraamattu

text: Sotaraamattu: kirja jonka vainajat kirjoittivat, ja helvettiläiset ja jota verenseisauttajan kirjaksikin kutsuttiin on vuonna 2014 ilmestynyt Ville Hytösen runokokoelma. Teoksen julkaisi Siltala.


title: Khadija

text: Khadīja bint Khuwaylid (, n. 555–620) oli islamin uskonnon profeetan Muhammadin ensimmäinen vaimo. Khadija oli ensimmäinen islamiin kääntynyt henkilö, ja muslimit pitävät häntä ”islamin äitinä”.


title: Khadija

text: Khadija oli naimisissa kolmesti, ja hänellä oli lapsia jokaisesta avioliitosta. Näistä liitoista kaksi ensimmäistä päättyi Khadijan jäätyä leskeksi. Muhammadin kanssa hän meni naimisiin vuonna 595. He saivat kaksi poikaa ja neljä tytärtä, joskin joidenkin šiialaislähteiden mukaan heillä olisi ollut vain yksi yhteinen tytär, Fatima Zahra, ja muut kolme tytärtä olisivat olleet joko Khadijan aiemmasta avioliitosta tai tämän sisaren lapsia, joita Muhammad olisi kohdellut kuin he olisivat olleet hänen omiaan. Vain heidän tyttärensä elivät aikuisikään asti.


title: Khadija

text: Khadija kuoli ”profeettiuden jälkeisen kymmenennen vuoden ramadanina” eli huhti-toukokuussa 620, ja hänen on sanottu olleen kuollessaan noin 65-vuotias. Hänet haudattiin Jannatul Muallan hautausmaalle Mekkaan Saudi-Arabiaan.


title: Title Fight

text: Title Fight on vuonna 2003 perustettu yhdysvaltalainen punk rock yhtye kotoisin Pennsylvanian osavaltiossa sijaitsevasta Kingstonin kaupungista. Yhtyeen melodisilla kitaroilla ja rouhealla laululla höystetty musiikki ammentaa paljon vaikutteita hardcoren, emon ja shoegazen kaltaisista genreistä. Yhtye on kasvattanut melko mittavaa suosiota ympäri Yhdysvaltojen ja sillä on myös paljon uskollisia faneja Euroopassa. Title Fight on kiertänyt yhtyeiden, kuten Four Year Strong, Rise Against ja Circa Survive kanssa. Title Fight on vieraillut Suomessa kerran, kun keväällä 2013 yhtye konsertoi Kuudes linja klubilla.


title: Title Fight

text: Title Fight on tällä hetkellä Anti-Records levy-yhtiöllä, joka julkaisee yhtyeen kolmannen pitkäsoiton "Hyperview". Nelikon aiempia levy-yhtiöitä ovat SideOneDummyRecords, jonka kautta julkaistiin kaksi ensimmäistä albumia "Shed" (2011) ja "Floral Green" (2012), sekä Revelation Records, jonka avulla julkaistiin EP "Spring Songs" (2013). Alkuvuosina yhtye julkaisi kaksi EP:tä ("Erection Kids vs Title Fight" ja "Kingston 7"") FigthPlan Recordsilla ja EP:n "The Last Thing You Forget 7"" Run for Cover Recordsilla. Title Fight kiertää vuonna 2015 Yhdysvaltoja, Eurooppaa ja Australiaa.


title: Chen Boda

text: Chen Boda (Wade-Giles: Tšen Po-ta, alkuperäinen nimi Chen Shangyu; 1904 Hui’an, Fujian – 22. syyskuuta 1989 Peking) oli kiinalainen kommunistipoliitikko ja Mao Zedongin läheinen avustaja. Hän oli kulttuurivallankumouksen aikana 1960–1970-luvuilla yksi Kiinan vaikutusvaltaisimmista henkilöistä. Hän oli myös luomassa Maon henkilökulttia, ja esimerkiksi monet "Pienen punaisen kirjan" otteet Maon kirjoituksista on hänen valitsemiaan. Chen syrjäytettiin vuonna 1970 politbyroosta.


title: Chen Boda

text: Chen Boda oli lähtöisin köyhästä talonpoikaisperheestä. Hän liittyi Kiinan kommunistiseen puolueeseen vuonna 1924. Hän osallistui vuosien 1926–1927 pohjoisen sotaretkeen, jonka aikana Kuomintang yhdisti sotaherrojen hallitseman Kiinan. Kuomintangin ja kommunistien yhteisrintaman hajottua Chen pidätettiin Nanjingissa, mutta hänet vapautettiin kuukauden kuluttua. Sen jälkeen hän opiskeli nelisen vuotta Moskovan Sun Yat-sen -yliopistossa. Palattuaan Kiinaan vuonna 1930 Chen joutui aluksi Kuomintang-hallinnon pidättämäksi. Vapauduttuaan hän työskenteli opettajana Pekingissä, mutta toimi samanaikaisesti myös kommunistisen puolueen maanalaisena työntekijänä. Noina vuosina hän otti käyttöön salanimen "Chen Boda". Kiinan–Japanin sodan puhjettua 1937 hän siirtyi kommunistien päämajakaupunkiin Yan’aniin, jossa hän toimi puolueen kaaderikoulun opettajana ja puolueen propagandaosaston palveluksessa.


title: Chen Boda

text: Chen Boda toimi Mao Zedongin poliittisena sihteerinä 1937–1941, ja hänellä oli merkittävä rooli vuonna 1942 käynnistetyssä puolueen ”oikaisukampanjassa”. Myöhemmin hän alkoi julkaista Maon ajattelua käsitteleviä kirjoitelmia ja saavutti aseman Maon ajatusten johtavana tulkitsijana. Hänen läpimurtoaan tällä saralla edustivat 1951 julkaistu essee ”Mao Zedongin teoria Kiinan vallankumouksesta on yhdistelmä marxismi-leninismiä ja Kiinan vallankumousta” ja kirja ”Mao Zedong Kiinan vallankumouksesta”. Chenillä oli merkittävä rooli Maon henkilökultin luomisessa. "Pienen punaisen kirjan" sisältämät otteet Maon kirjoituksista ovat pääosin hänen valikoimiaan. Kiinan kansantasavallassa Chen luonnosteli monet "Kansan päivälehden" tärkeistä artikkeleista. Vuonna 1958 hänestä tuli puolueen julkaiseman teoreettisen "Hongqi" (”punalippu”) -lehden päätoimittaja. Chen valittiin puolueen keskuskomiteaan 1946, politbyroon varajäseneksi 1956 ja täysjäseneksi 1966.


title: Chen Boda

text: Chen Boda oli yksi vuonna 1966 käynnistyneen kulttuurivallankumouksen taustavoimista. Hän oli Kulttuurivallankumouksen pienryhmän ensimmäinen puheenjohtaja, ja hän julkaisi Maon käskystä 1. kesäkuuta 1966 "Kansan päivälehdessä" kulttuurivallankumouksen alkua merkinneen artikkelin, jossa kehotettiin kiinalaisia hyökkäämään ”pimeiden henkien” kimppuun. Chen nimitettiin tuolloin myös politbyroon pysyvän komitean jäseneksi. Vuonna 1970 hän kuitenkin suututti Maon tuettuaan keskuskomiteassa Lin Biaoa Zhang Chunqiaoa vastaan. Mao käynnisti pian kampanjan kulttuurivallankumouksen aikaisia ”vasemmistolaisia” ylilyöntejä vastaan, ja Chen syrjäytettiin vuonna 1970 politbyroosta.


title: Chen Boda

text: Chen oli yhtenä syytettynä marraskuussa 1980 käynnistyneessä oikeudenkäynnissä Jiang Qingiä ja niin sanottua neljän koplaa vastaan. Chen tuomittiin 18 vuoden vankeuteen tammikuussa 1981, mutta hänet tiettävästi laskettiin pian vapaaksi hänen huonon terveytensä vuoksi. Hänet erotettiin kommunistisesta puolueesta 1983. Chen kuoli 85-vuotiaana vuonna 1989 sydämen vajaatoimintaan.


title: Sinkkulaiva

text: Sinkkulaiva on suomalainen Moskito Televisionin tuottama deittireality, jota esitetään Liv-kanavalla. Ohjelmassa seurataan mukaan ilmoittautuneita sinkkuja aina yhden vuorokauden eli heidän risteilynsä ajan. Sarja on kuvattu Suomi24:n järjestämillä sinkkuristeilyillä Tallink Siljan Baltic Princess ja Silja Europa -laivoilla. "Sinkkulaivan" ensiesitys oli 25. helmikuuta 2013, ja sitä on kuvattu kaksi tuotantokautta.


title: Sinkkulaiva

text: Ensimmäisen tuotantokauden 40 jaksoa esitettiin helmi-toukokuussa 2013. Ohjelman risteilykapteenina toimi Esko Eerikäinen ja juontajana Ella Pyhältö. 27. helmikuuta nähty jakso keräsi 251 000 katsojaa ja oli Livin yhdeksänneksi katsotuin lähetys vuonna 2013.


title: Sinkkulaiva

text: Ohjelman nettisivuilla nähtiin lisämateriaalina Esko Eerikäisen antamia neuvoja ja iskuvinkkejä sinkuille.


title: Sinkkulaiva

text: Toinen tuotantokausi esitettiin syys-marraskuussa 2014. Ohjelman juontajana ja risteilyisäntänä toimi Tony Hällfors ja risteilyemäntänä Emmi Lehtomaa. Jaksoja nähtiin yhteensä 39, joiden lisäksi ohjelman nettisivuilla julkaistiin rakkausvalmentaja Mia Halosen vinkkisarja "Sinkun kymmenen syntiä".


title: Käpylän musiikkiopisto

text: Käpylän musiikkiopisto on Helsinkiin vuonna 1957 perustettu yksityinen musiikkioppilaitos, joka saa taloudellista tukea Suomen valtiolta ja Helsingin kaupungilta. Lakisääteistä valtionapua musiikkioppilaitos on saanut vuodesta 1980.


title: Käpylän musiikkiopisto

text: Käpylän musiikkiopistossa toimii lähes 50 instrumentti- tai laulumusiikin opettajaa, mm. Suzuki-menetelmään perehtyneitä opettajia. Peruslinjan lisäksi musiikkiopistossa toimii kansanmusiikkilinja, jonka toiminta on keskittynyt Karjala-talolle. Opiskelijoita musiikkiopistossa on yhteensä runsaat 700.


title: Käpylän musiikkiopisto

text: Käpylän musiikkiopistossa voi opiskella sooloinstrumentin lisäksi esimerkiksi vapaata säestystä, rytmiikkaa ja musiikin perusteita. Myös orkesteri- ja kamarimusiikki kuuluu valikoimaan.


title: Käpylän musiikkiopisto

text: Käpylän musiikkiopiston rehtorina toimii Tuuli Talvitie.


title: Käpylän musiikkiopisto

text:
Käpylän musiikkiopisto on perustettu 19.5.1957. Sen perustaminen tapahtui käpyläläisen yhdistyksen, Käpylä-Seuran, toimesta tavoitteena tarjota nuorisolle hyvä harrastus, tuottaa muusikoita ja lisätä musiikin opiskelumahdollisuuksia Helsingissä. Opiston ensimmäinen johtaja oli Jorma Väänänen. Muita johtajia musiikkiopistossa vuosina 1957-1980 olivat Leo Holva, Gunvor Sandvik, Einojuhani Rautavaara, Heikki Suomalainen, Tapani Juvonen ja Rauno Myllylä.
Käpylän musiikkiopisto sijaitsee Helsingin Käpylässä osoitteessa Taivaskalliontie 3.


title: O-Kloorianiliini

text: o-Kloorianiliini eli 2-kloorianiliini (CHClN) on orgaaninen yhdiste ja aniliinin kloorattu johdannainen. Yhdistettä käytetään muun muassa väriaineiden, lääkkeiden ja hyönteismyrkkyjen valmistamiseen. o-Kloorianiliini on m- ja p-kloorianiliinien isomeeri.


title: O-Kloorianiliini

text: o-Kloorianiliini on huoneenlämpötilassa kirkasta tai kellertävää nestettä. Yhdiste liukenee heikosti veteen ja paremmin happoihin sekä orgaanisiin liuottimiin kuten etanoliin ja dietyylieetteriin. o-Kloorianiliini on myrkyllistä ja ärsyttää silmiä, ihoa ja hengitysteitä. Aineelle altistuminen voi aiheuttaa veressä methemoglobiinin muodostumista, mikä voi ilmetä muun muassa ihon sinistymisenä.


title: O-Kloorianiliini

text: Tyypillisin tapa valmistaa o-kloorianiliinia on o-kloorinitrobentseenin pelkistys vedyttämällä 50–100 °C:n lämpötilassa. Katalyyttinä prosessissa käytetään jalometalleja tai jalometallien sulfideja. Toinen tapa muodostaa yhdistettä on kloorin ja aniliinin välinen reaktio 400 °C:n lämpötilassa aktiivihiilen katalysoimana.


title: O-Kloorianiliini

text: o-Kloorianiliinia käytetään pääasiassa orgaanisen kemian synteeseissä lähtöaineena. Siitä valmistetaan muun muassa keltaisia ja oransseja atsovärejä, hyönteismyrkkyjä, kumikemikaaleja, fungisideja ja lääkeaineita kuten ondansetronia. Sitä voidaan käyttää myös standardina kolorimetrisissä analyyseissä.


title: Hadramaut (maakunta)

text: Hadramautin maakunta ( , Ḥaḍramawt) on Jemenin maakunta ja historiallinen alue Jemenin itäosassa. Maakunta on pinta-alaltaan Jemenin suurin, sen koko on 167 000 neliökilometriä. Maakunnan asukasluku vuonna 2012 oli 1 291 800. Hadramautin hallinnollinen keskus on satamakaupunki Al-Mukalla.


title: Hadramaut (maakunta)

text: Hadramaut on kuivaa ylänköaluetta jossa sataa harvoin. Maakunnassa sijaitsee Wadi Hadramautin tulvatasanko, jonka ympäristössä voi viljellä maata. Rub’ al-Khalin autiomaa yltää maakunnan pohjoisosiin. Maakunnan alueella asuu jemeniläiskansa hadramit.


title: Hadramaut (maakunta)

text: Maakunta jakautuu 28 piirikuntaan.


title: Hadramaut (maakunta)

text: Hadrautin alue ja nykyinen maakunta ovat saaneet nimensä siellä sijainneesta muinaisesta Hadramautin kuningaskunnasta. Kuningaskunta hävisi Himyarin valloitettua sen 300-luvulla.


title: Hadramaut (maakunta)

text: Sittemmin nimitystä Hadramaut ovat käyttäneet Kathirin ja Qu'aitin sulttaanikunnat. Syrjäinen alue pysyi paikallisten heimojen hallussa aina 1800-luvulle saakka, jolloin britit ottivat alueen haltuunsa ja alistivat paikalliset pikkuvaltiot. Hadramautin alueesta muodostettiin vuonna 1963 Etelä-Arabian protektoraatti, joka lakkautettiin 1967 kun siitä tuli osa Etelä-Jemeniä.


title: Hadramaut (maakunta)

text: Etelä-Jemen loi alueelle kaksi maakuntaa, Hadramautin ja Thamudin, jotka yhdistyivät vuonna 1980. Vuodesta 1990 lähtien Hadramaut on ollut yhdistyneen Jemenin maakunta. Maakuntaan liitettiin Sokotran saaristo vuonna 2000, josta tuli oma maakuntansa vuonna 2013.


title: Nick Sörensen

text: Nick Sörensen (; s. 23. lokakuuta 1994 Holbæk, Tanska) on ruotsalais-tanskalainen jääkiekkoilija, joka pelaa SHL-joukkue Linköping HC:ssä. Hän on pelannut urallaan myös viisi NHL-ottelua Anaheim Ducksissa kaudella 2016–2017. Sörensen on pelipaikaltaan oikea laitahyökkääjä ja laukoo oikealta.


title: Nick Sörensen

text: "The Sports Forecaster" -sivuston mukaan Sörensen on raamikas laitahyökkääjä, jolla on hyvät maalintekovaistot. Hän sijoittuu hyvin, omaa hyvät kädet ja laukoo hyvin. Sörensenin tulisi kehittää kuitenkin voimaa, jotta hän välttäisi paremmin loukkaantumisia, jotka ovat varjostaneet Sörensenin kehitystä. Hän on myös melko keskinkertainen luistelija.


title: Nick Sörensen

text: Sörensen syntyi Tanskassa, mutta aloitti jääkiekkoilun Ruotsissa Malmö Redhawksissa, josta hän siirtyi 14-vuotiaana Rögle BK:hon kaudeksi 2009–2010. Sörensen voitti U16 SM:n maalipörssin ja jakoi pistepörssin voiton joukkuetoverinsa Oskar Norlövin kanssa tehoilla 16+4=20. Hän voitti kauden päätteeksi sarjan pronssia. Sörensen pelasi kauden aikana myös Röglen J18-junioreissa, joiden paras pistemies ja maalintekijä hän oli J18 Allsvenskanissa tehoilla 9+7=16. Kaudella 2010–2011 Sörensen oli Röglen J20-junioreiden paras maalintekijä ja kolmanneksi paras pistemies tehoilla 18+11=29. Hän debytoi samalla kaudella myös miesten peleissä pelattuaan kuusi ottelua ilman tehopisteitä Ruotsin toiseksi korkeimmalla sarjatasolla HockeyAllsvenskanissa.


title: Nick Sörensen

text: QMJHL-joukkue Québec Remparts varasi Sörensenin 20. pelaajana . Hän siirtyi joukkueeseen kaudeksi 2011–2012 ja pelasi kahdeksan ottelua tehopistein 5+4=9, kunnes Baie-Comeau Drakkarin Jonathan Lessardin polvitaklaus Sörensenin polveen päätti hänen kautensa jo lokakuussa 2011. Kaudella 2012–2013 Sörensen teki 46 runkosarjaottelussa tehot 20+27=47 ja 11 playoff-ottelussa tehot 7+3=10. Hän oli pudotuspeleissä Rempartsin paras maalintekijä. Sörensen pelasi kauden aikana myös CHL Top Prospects Gamessa.


title: Nick Sörensen

text: Anaheim Ducks varasi Sörensenin toisella kierroksella 45. pelaajana . Kaudella 2013–2014 hän oli Rempartsin kolmanneksi paras pistemies tehoilla 31+30=61. Kevään 2014 pudotuspeleissä Sörensen oli joukkueen paras maalintekijä ja jakoi sisäisen pistepörssin voiton Mihail Grigorenkon kanssa tehoilla 6+3=9. Huhtikuussa 2014 hän teki kolmivuotisen tulokassopimuksen Anaheim Ducksin kanssa. Toukokuussa seuran kerrottiin lainaavan Sörensenin kotimaahansa SHL-joukkue Skellefteå AIK:hon kaudeksi 2014–2015. Hänen koko syyskautensa meni pilalle rannevamman vuoksi. Sörensen teki lopulta SHL-debyyttinsä 16. tammikuuta 2015 Frölunda HC:tä vastaan. Hän keräsi ottelussa yhden kahden minuutin jäähyn. Sörensen teki SHL-uransa avausmaalin 25. helmikuuta 2015 vieraissa Leksands IF:ää vastaan. Hän pelasi liigassa kauden aikana 14 runkosarja- ja kahdeksan playoff-ottelua tehopistein 1+3=4. Sörensen pelasi myös yhden Mestarien liigan ottelun. Hän voitti kauden päätteeksi SHL-hopeaa.


title: Nick Sörensen

text: Kaudeksi 2015–2016 Ducks lainasi Sörensenin edelleen Linköping HC:n SHL-joukkueeseen. Hänen kautensa jäi loukkaantumisten vuoksi hieman rikkonaiseksi. Sörensen teki 37 runkosarjaottelussa tehot 10+13=23 ja kuudessa playoff-ottelussa kolme syöttöpistettä.


title: Nick Sörensen

text: Syksyn 2017 harjoitusleirin päätteeksi Sörensen otti paikan Ducksin NHL-kauden 2016–2017 avauskokoonpanosta. Hän teki NHL-debyyttinsä näin ollen runkosarjan avauskierroksella 13. lokakuuta 2016 vieraissa Dallas Starsia vastaan. Sörensen sai ottelussa jääaikaa 13.04 minuuttia. Hän keräsi ottelusta teholukeman -1. Sörensen pelasi viisi NHL-ottelua tehden yhden syöttöpisteen, kunnes Ducks lähetti hänet AHL-joukkue San Diego Gullsin vahvuuteen. Sörensen pelasi siellä loppukauden tehden 48 runkosarjaottelussa tehot 10+12=22 ja kahdeksassa playoff-ottelussa tehot 2+2=4.


title: Nick Sörensen

text: Kaudeksi 2017–2018 Sörensen palasi kaksivuotisella sopimuksella Linköping HC:hen. Hän oli 14 osumallaan joukkueen toiseksi paras maalintekijä Andrew Gordonin jälkeen.


title: Nick Sörensen

text: Sörensen edusti Ruotsia alle 20-vuotiaiden MM-kilpailuissa vuosina 2013 ja 2014, joista molemmat turnaukset päättyivät hopeaan. Yhteensä hän on pelannut 17 nuorten ja 12 poikien maaottelua.


title: Nick Sörensen

text: Ruotsin A-maajoukkueessa Sörensen on pelannut kolme ottelua tehden yhden maalin. Hän teki A-maajoukkuedebyyttinsä Euro Hockey Challengessa 7. huhtikuuta 2016 Oskarshamnissa Sveitsiä vastaan. Sörensen teki ottelussa myös ensimmäisen ja toistaiseksi ainoan A-maajoukkuemaalinsa.


title: Xinlen kulttuuri

text: Xinlen kulttuuri oli neoliittinen kulttuuri Kiinassa noin 5500-4500 eaa. Xinlen asutus oli keskittynyt Liao-joen varrelle, Liaodongin niemimaalle. Tämän kulttuurin asuinpaikoilta on löydetty merkkejä hirssin viljelyn aloittamisesta. Xinlen kulttuurin keramiikka oli painanteista ja muistutti enemmän Korean Jeulmunin keraamisen kulttuurin ja Japanin Jōmon kauden keramiikkaa kuin Manner-Kiinassa vaikuttaneen Yangshaon kulttuurin keramiikkaa. Myös monet Xinlen kulttuurin kiviset työkalut muistuttivat Jeulmunin keraamisen kulttuurin ja Jōmon-kauden työkaluja.


title: Kouvolan museokortteli

text: Kouvolan museokortteli on matkailukohde Kouvolan kaupungin Kaunisnurmen kaupunginosassa. Alueella sijaitsee 1900-luvun alussa rakennettuja puutaloja, jotka aikanaan asuttivat rautatieläisiä perheineen. Nykyisin alueen taloissa toimii erilaisten käsityöläisten ja taiteilijoiden pajoja, sekä pieniä puoteja ja museo.


title: Kouvolan museokortteli

text: Kouvolan museokorttelissa on kaiken kaikkiaan viisi erilaista puotia ja pajaa:Puotien ja pajojen lisäksi museokorttelissa on myös Kouvolan miljöö- ja radiomuseo, jossa pääsee tutustumaan 1920-1960- lukujen miljööseen, sekä lukuisiin radiolaitteisiin, joita tuolloin käytettiin kodeissa. Lisäksi Kouvolan miljöö- ja radiomuseolla on sotilasradiomuseo, jossa on esillä talvi- ja jatkosodassa, sekä sotien jälkeen käytössä olleita radiolaitteita.


title: Chen Yi

text: Chen Yi (Wade-Giles: "Tšen I"; 26. elokuuta 1901 Lezhi, Sichuan – 6. tammikuuta 1972 Peking) oli kiinalainen kommunistien armeijoissa 1930–1940-luvun sodissa palvellut merkittävä sotilaskomentaja. Myöhemmin hän toimi 1958–1972 Kiinan kansantasavallan ulkoministerinä. Zhou Enlai tosin tosiasiassa johti Kiinan ulkopolitiikkaa ja ulkoministeriötä.


title: Chen Yi

text: Chen Yin isä oli vähävarainen virkamies. Chen kävi ammattikoulua Chengdussa. Vuosina 1919–1921 hän opiskeli ja työskenteli Ranskassa osana Kiinan valtion tukemaa vaihto-ohjelmaa. Hän työskenteli tuolloin muun muassa Michelinin tehtailla. Hän liittyi 1921 kiinalaisten opiskelijoiden sosialistiseen järjestöön, jonka 102 jäsentä karkotettiin pian Ranskasta. Näiden joukossa olivat Chen ja Zhou Enlai. Palattuaan Kiinaan Chen liittyi vuonna 1923 Kiinan kommunistiseen puolueeseen. Hän liittyi kuitenkin myös Kuomintangiin, opiskeli 1925–1926 Whampoan sotilasakatemiassa Kantonissa ja osallistui pohjoisen sotaretkeen sekä vuoden 1927 epäonnistuneeseen Nanchangin kansannousuun. Vuonna 1928 hän liittyi poliittisena komissaarina Zhu Den ja Mao Zedongin johtamaan kommunistien neljänteen puna-armeijaan, joka toimi Jiangxissa.


title: Chen Yi

text: Useimmista muista merkittävistä kiinalaisista kommunistijohtajista poiketen Chen ei osallistunut vuosien 1934–1935 pitkään marssiin, vaan jäi Etelä-Kiinaan pitämään kommunistien sissitoimintaa elossa. Kiinan–Japanin sodan puhjettua 1937 Chenin joukot yhdistettiin uuteen neljänteen armeijaan, joka oli kommunistien merkittävä sotavoima Keski-Kiinassa ja taisteli koko sodan aja Jangtsen alajuoksulla. Chenistä tuli 1941 uuden neljännen armeijan vt. komentaja ja myöhemmin virallinen komentaja. Hän siirtyi vuonna 1944 kommunistien päämajaan Yan’aniin, jossa hänet valittiin seuraavana vuonna puolueen keskuskomiteaan. Kiinan sisällissodan ratkaisuvaiheessa Chen komensi joukkoja, jotka valtasivat Kiinan tärkeät rannikkokaupungit Zhejiangin ja Shandongin välillä, mukaan lukien Shanghain ja Nanjingin.


title: Chen Yi

text: Kiinan kansantasavallan perustamisen jälkeen Chenistä tuli 1949 Shanghain pormestari ja merkittävä poliittinen vaikuttaja. Hänet ylennettiin 1955 yhdeksi Kansan vapautusarmeijan kymmenestä marsalkasta ja nimitettiin seuraavana vuonna Kiinan kommunistisen puolueen politbyroon jäseneksi. Hän oli myös vuodesta 1954 valtioneuvoston varapuheenjohtaja ja kansallisen puolustusneuvoston varapuhemies. Vuonna 1958 hänestä tuli ulkoministeri Zhou Enlain seuraajana. Chenin ulkoministerikauden merkittävin tapahtuma oli Kiinan ja Neuvostoliiton välirikko. Chen joutui voimakkaiden hyökkäysten kohteeksi kulttuurivallankumouksen vuosina. Vuoden 1969 puoluekokouksessa hänet pudotettiin politbyroosta, mutta hän säilytti jäsenyytensä keskuskomiteassa ja useimmat muut virkansa.


title: Chen Yi (täsmennyssivu)

text: Chen Yi voi tarkoittaa ainakin seuraavia henkilöitä:


title: Biologian historia

text: Biologian historia on varsin lyhyt, sillä alaa pidetään varsin nuorena. Se oli pitkään pelkkää eliöiden luokittelua, ja kehittyi biologisten ilmiöiden selittämiseen pyrkiväksi kokeelliseksi tieteeksi vasta 1800-luvulla Charles Darwinin evoluutioteorian ja Gregor Mendelin perinnöllisyystieteen vaikutuksesta. Esimerkiksi järjestelmällinen merentutkimus alkoi vasta vuonna 1872, kun Atlantin pohjalle lasketut puhelinkaapelit vaativat merenpohjan tuntemusta.


title: Biologian historia

text: Sanan biologia (oppi elämän tutkimuksesta) otti 1800-luvun alussa käyttöön ranskalainen Jean Lamarck. Jo tätä ennen oli ruotsalainen Carl von Linné luonut pohjan taksonomialle ja hän pyrki nimeämään eliölajit kaksiosaisilla tieteellisillä nimillä ja suurelta osalta myös toteutti kasvien, eläinten ja kivien taksonomian, vaikka tuolloin ei vielä tunnettu evoluutioteoriaa eikä eliölajien keskinäisiä sukulaissuhteita.


title: Biologian historia

text: Solu on monella tavoin keskeinen biologian tutkimuskohde. Solukalvot tunnettiin 1600-luvulta lähtien, kun mikroskooppi tuli tutkijoiden käyttöön. Solun toiminta ja merkitys opittiin ymmärtämään kuitenkin vasta 1800-luvulla. Menetelmien kehittyminen mahdollisti soluopin eli sytologian ja solufysiologian synnyn. Baltiansaksalainen Karl Ernst von Baer selitti vuonna 1827 nisäkkään munasolun toiminnan hedelmöittymisessä.


title: Biologian historia

text: Charles Darwin sai osittain sattumalta 1830-luvun alussa kutsun osallistua Britannian laivaston tutkimusalus HMS Beaglen monivuotiselle tutkimusretkelle. Vuosina 1831–1836 tehty matka oli biologian historian käännekohta. Darwin ei kuitenkaan keksinyt evoluutioteoriaa matkan aikana, vaan evoluution käsite oli tuolloin jo vuosikymmeniä vanha. Jean Lamarck esitti ajatuksen vuonna 1809. Hänen ajattelussaan oli kuitenkin virhe, sillä se sisälsi hankittujenkin ominaisuuksien periytymisen. Dawin alkoi hahmotella ideaa vuonna 1842, mutta unohti sen luonnosvaiheessa kymmeneksi vuodeksi. Kun hän vuonna 1858 sai luettavakseen Alfred Russel Wallacen samansuuntaisen teoksen, hän heräsi esittelemään omansa. Darwinin teoria julkistettiin 1. heinäkuuta 1858 ja teos Lajien synty marraskuussa 1859. Yksi 1900-luvun evoluutioteoreetikko on amerikkalainen Robert Trivers.


title: Biologian historia

text: Solubiologia pystyi mikroskooppien kehittyessä tunkeutumaan solunsisäiseen elämään. Perintötekijöiden siirtyminen sukupolvelta toiselle pystyttiin selittämään 1800-luvun lopulla ilman kromosomien tuntemusta. Kromosomit kuitenkin havaittiin vuonna 1888. Banaanikärpästen risteytyskokeilla saatettiin tuottaa kärpäsiin halutunlaisia mutaatioita. Lopullinen alan läpimurto oli kuitenkin geenien ja niiden rakennusaineena toimivan DNA:n toiminnan selvittäminen. Tiedettiin, että jokin kromosomeihin liittyvä ilmiö ohjasi solujen kopioitumista. Asiaa tutkinut Nobel-palkittu Linus Pauling erehtyi kuvaamaan DNA:n rakenteen kolmikierteiseksi, eikä onnistunut tutkimuksissaan. Sen sijaan läpimurron teki Britanniassa työskennellyt tutkijanelikko Maurice Wilkins, Rosalind Franklin, Francis Crick ja James Watson. Kolmikierteisen sijasta DNA olikin kaksikierteinen. Asiaa koskeva selvitys julkaistiin Nature-lehdessä 25. huhtikuuta 1953. Siinä esitetty teoria oli rohkea, eikä sen kaikkia osia voitu osoittaa todeksi. Silti se vähitellen “"muuttui kohtalaisen oikeasta todennäköisesti oikeaksi - - ja edelleen lähes varmasti oikeaksi".” Molekyylibiologiasta muodostui oma tieteenhaaransa.


title: Lee Mendelson

text: Lee Mendelson (24. maaliskuuta 1933 San Francisco, Kalifornia, Yhdysvallat) on yhdysvaltalainen televisiotuottaja. Hän voittanut on viisi Emmy-palkintoa ja tuottanut muun muassa yli 50 televisio-ohjelmaa "Tenavat"-sarjakuvasta.


title: Lee Mendelson

text: Mendelson aloitti opintonsa vuonna 1950 Stanfordin yliopistossa, jossa hän kävi muun muassa Wallace Stegnerin luovan kirjoittamisen ja Marge Baileyn Shakespeare-kursseilla. Valmistuttuaan Stanfordista Mendelson palveli kolmen vuoden ajan ilmavoimissa lentosuunnistajana. Tämän jälkeen hän työskenteli isälleen, joka kasvatti ja kuljetti vihanneksia. Mendelson sai vuonna 1961 ensimmäisen työpaikkansa televisiossa, kun hän alkoi tuottaa sanfranciscolaiselle KPIX-kanavalle viiden ja kymmenen sekunnin mittaisia julkisen palvelun ilmoituksia.


title: Lee Mendelson

text: Työskennellessään KPIX:ssä Mendelson sattui löytämään Tiburonista, läheltä San Franciscoa vanhan nitraattifilmin, jossa oli aineistoa vuoden 1915 San Franciscon maailmannäyttelystä. Tästä löydöstä tuli Mendelsonin ensimmäisen dokumentin, "The Innocent Fair", ydinaineistoa. Hän laajensi elokuvan San Franciscoa käsitelleeksi dokumenttisarjaksi "San Francisco Pageant", josta hän voitti Peabody-palkinnon.


title: Lee Mendelson

text: Mendelson avasi 1963 Kalifornian Burlingameen oman tuotantoyhtiönsä, Lee Mendelson Productionsin. Hänen ensimmäinen projektinsa itsenäisenä tuottajana oli dokumentti baseballpelaaja Willie Maysista, jota hän seurasi vuoden 1963 baseballkauden aikana. Dokumentti "A Man Named Mays" sai ensi-iltansa NBC-kanavalla myöhemmin syksyllä.


title: Lee Mendelson

text: "A Man Named Maysin" ensi-illan jälkeen Mendelson näki "Tenavat"-stripin, jossa pelattiin baseballia. Siitä hän sai ajatuksensa, että hän voisi tehdä dokumentin myös maailman huonoimmasta baseballpelaajasta, Jaska Jokusesta. "Tenavien" luoja Charles Schulz suostui dokumenttiin. Vuonna 1963 kuvattua elokuvaa "A Boy Named Charlie Brown" ei esitetty televisiossa koskaan, mutta vuonna 1969 sai ensi-iltansa Mendelsonin tuottama "Charlie Brown and Charles Schulz". Dokumenttia ei ollut esitetty vielä missään, kun The Coca-Cola Companyä edustanut mainostoimisto ehdotti animoidun jouluohjelman tekemistä. Sitä varten Mendelson otti yhteyttä animaattori Bill Meléndeziin ja säveltäjä Vince Guaraldiin. "Jaska Jokusen joulu" sai ensi-iltansa CBS-kanavalla 9. joulukuuta 1965, ja se voitti Emmy- ja Peabody-palkinnon. Siitä myös alkoi Mendelsonin, Schulzin ja Meléndezin 38 vuotta kestänyt yhteistyö, jonka aikana he loivat yli 50 "Tenavat"-aiheista televisio-ohjelmaa ja neljä täyspitkää animaatioelokuvaa.


title: Lee Mendelson

text: Mendelson on tuottanut urallaan "Tenavat"-ohjelmien lisäksi ohjelmia muistakin sarjakuvahahmoista. Hänen tuottamiin ohjelmiinsa kuuluvat 12 "Karvinen"-sarjakuvaan perustuvaa ohjelmaa ja 120-osainen sarja "Karvinen" ("Garfield and Friends"). Lisäksi Mendelsonin ohjelmiin kuuluvat 13-jaksoinen "Mother Goose and Grimm" -sarja ja kolme "Cathy"-ohjelmaa. Mendelson on tuottajana ollut ehdolla 25 Emmy-palkintoon, ja niistä hän on voittanut 5. Vuoden 2015 Annie-palkinto-gaalassa hänelle myönnettiin Winsor McCay Award -elämäntyöpalkinto.


title: Parhaan lastenelokuvan Jussi

text: Parhaan lastenelokuvan Jussi oli yksi suomalaisen elokuva-alan Jussi-palkinnoista, jota jakoi Filmiaura. Palkintoa jaettiin vuosina 1974 ja 1983.


title: Parhaan debytantin Jussi

text: Parhaan debytantin Jussi oli yksi suomalaisen elokuva-alan Jussi-palkinnoista, jota jakoi Filmiaura. Palkintoa jaettiin vuosina 1994 ja 1997.


title: Teuvo Larmi

text: Teuvo Kaarlo Ilmari Larmi, entinen Lindroos (4. heinäkuuta 1924 Turku – 17. joulukuuta 2006 Helsinki) oli suomalainen lääkäri ja professori.


title: Teuvo Larmi

text: Larmin vanhemmat olivat toimitusjohtaja Hugo Karl Emil Lindroos ja Ragnhild Hellä Eino. Hän avioitui 1950 lääkäri Margit Petrin kanssa. Larmin nuorempi veli oli silmälääkäri, lääkintöneuvos Tauno Larmi. Teuvo Larmi kirjoitti ylioppilaaksi Turun suomalaisesta klassisesta lyseosta 1943, valmistui lääketieteen lisensiaatiksi 1949. Hän väitteli lääketieteen ja kirurgian tohtoriksi 1954, valmistui kirurgisten tautien erikoislääkäriksi 1958 ja rintaelinkirurgian erikoislääkäriksi 1960. Larmi teki opintomatkoja Euroopan maihin 1952 ja 1959. Hän oli muun muassa Helsingin yleisen sairaalan II kirurgian klinikan apulaislääkäri 1955–1958 ja HYKS:n III kirurgian klinikan rintakirurgian apulaislääkäri 1958–1960. Marian sairaalan kirurgian osastoryhmässä Larmi työskenteli 1960–1963, Auroran sairaalan kirurgian osastoryhmän osastonlääkäri hän oli 1963 ja Tampereen keskussairaalan I kirurgian osastoryhmän ylilääkäri 1964. Helsingin yliopiston kirurgian dosentti Larmi oli 1964–1985 ja Oulun yliopiston kirurgian professori sekä Oulun yliopistollisen keskussairaalan kirurgian klinikan ylilääkäri vuodesta 1965. Helsingin yliopiston professori Larmi oli 1985–1991 (II kirurgian klinikka). Hän tutki muun muassa rintaelinkirurgiaa.


title: Florian Thauvin

text: Florian Thauvin (s. 26. tammikuuta 1993 Orléans) on ranskalainen jalkapalloilija, joka edustaa Ligue 1:ssä pelaavaa Marseillea. Pelipaikaltaan vasenjalkainen Thauvin on oikea laitahyökkääjä.


title: Florian Thauvin

text: Thauvin aloitti uransa vuonna 2010 Ligue 2:n Grenoble Foot 38:ssa, jota hän edusti vuosina 2010-2011 kolmessa pelissä.


title: Florian Thauvin

text: Elokuussa 2011 Thauvin siirtyi niin ikään Ligue 2:ssa pelanneeseen SC Bastiaan. Bastiassa hän pelasi kaksi kautta, joista jälkimmäisen Ligue 1:ssa. Näin ollen Thauvin teki siis kaudella 2012-2013 pääsarjadebyyttinsä pelaten seurassa tammikuuhun 2013 asti, jolloin hän siirtyi Ligue 1:n Lille OSC:in riveihin. Lille lainasi kuitenkin Thauvinin takaisin Bastiaan kevätkaudeksi. Kaiken kaikkiaan Thauvin pelasi Bastia-aikanaan liigassa 45 ottelua, joissa syntyi kymmenen osumaa. Hänet valittiin Ligue 1:n nuoreksi pelaajaksi kaudella 2012–2013.


title: Florian Thauvin

text: Syyskuussa 2013 Thauvin siirtyi Lillestä yllättäen pääsarjan Olympique de Marseilleen. Hän ei pelannut lopulta Lillen riveissä yhdessäkään ottelussa. Avausottelunsa Marseillen paidassa Ligue 1:ssä Thauvin pelasi syyskuussa 2013 Toulouse FC:tä vastaan ja ensimmäisen maalinsa hän iski lokakuussa Stade Reimsin verkkoon. Kaudella 2013-2014 Thauvin debytoi myös Mestareiden liigassa, jossa hän teki kuudessa pelaamassaan ottelussa yhden osuman. Ensimmäisellä kaudellaan Marseillessa Thauvin pelasi Ligue 1:ssä 31 ottelua, joissa syntyi kahdeksan maalia. Myös toisella kaudellaan hän sai hyvin vastuuta Marseillessa. Yhteensä Thauvin pelasi Marseillessa 67 ottelua tehden 13 maalia.


title: Florian Thauvin

text: Elokuussa 2015 Thauvin siirtyi Englannin valioliigan Newcastle Unitediin. Hän debytoi Valioliigassa samassa kuussa Manchester Unitedia vastaan, mutta pelasi syyskaudella vain 13 ottelussa. Näin ollen Thauvin siirtyi tammikuussa 2016 lainalle takaisin Marseilleen. Hän pelasi myös koko kauden 2016–2017 lainalla Marseillessa. Hän pelasi lainapesteillään kaikkiaan 54 Ligue 1:n ottelua, joissa teki 17 maalia.


title: Florian Thauvin

text: Thauvin siirtyi Marseilleen pysyvästi 11 miljoonan euron siirtosummalla kesällä 2017. Hän teki kaudella 2017–2018 pelaamissaan 35 pääsarjaottelussa 22 maalia. Eurooppa-liigassa hän pelasi karsinnat mukaan lukien 15 ottelua ja teki neljä maalia. Marseille selviytyi loppotteluun, jonka se hävisi Atlético Madridille.


title: Florian Thauvin

text: Thauvin on edustanut monia Ranskan nuorten maajoukkueita. Vuonna 2013 hän oli mukana voittamassa alle 20-vuotiaiden MM-kultaa Turkista. Thauvin teki turnauksessa kolme osumaa, muun muassa molemmat 2-1 -välierävoitossa Ghanasta. Vuodet 2013–2014 Thauvin pelasi alle 21-vuotiaiden maajoukkueessa tehden seitsemän maalia pelaamassaan kymmenessä ottelussa.


title: Florian Thauvin

text: Ensimmäisen A-maaottelunsa Thauvin pelasi tultuaan vaihdosta kentälle ystävyysottelussa Paraguayta vastaan kesäkuussa 2017. Hän kuului maailmanmestaruuden voittaneeseen Ranskan joukkueeseen Venäjän MM-kilpailuissa 2018, Hän pelasi kisoissa vain yhden minuutin neljännesvälieräottelussa Argentiinaa vastaan.


title: Florian Thauvin

text: Seurajoukkuetasolla


title: Florian Thauvin

text: Maajoukkuetasolla


title: Oskar Sundqvist

text: Nils Oskar Sundqvist (s. 23. maaliskuuta 1994 Boden, Ruotsi) on ruotsalainen jääkiekkoilija, joka pelaa NHL-joukkue Pittsburgh Penguinsin organisaatiossa. Sundqvist on pelipaikaltaan keskushyökkääjä, mutta hän osaa pelata myös laidassa. Sundqvist laukoo oikealta.


title: Oskar Sundqvist

text: Sundqvist on Bodens IK:n kasvatti. Hän siirtyi kotikaupungistaan Skellefteå AIK:n J18-junioreihin kaudeksi 2010–2011. Kaudella 2011–2012 Sundqvist ylsi sekä J18 Allsvenskanin runkosarjassa tehoilla 8+9=17 että pudotuspeleissä tehoilla 5+5=10 joukkueensa sisäisen piste- ja maalipörssin voittoon. Hän voitti kauden päätteeksi hopeaa.


title: Oskar Sundqvist

text: Pittsburgh Penguins varasi Sundqvistin kolmannella kierroksella 81. pelaajana . Kaudella 2012–2013 hän oli Skellefteån J20-junioreiden toiseksi paras maalintekijä Sebastian Manbergin jälkeen tehoilla 17+16=33. Kevään 2013 pudotuspeleissä Sundqvist oli joukkueen paras pistemies ja maalintekijä tehoilla 3+2=5. Hän debytoi samalla kaudella myös Elitserienissä, jossa Sundqvist pelasi 14 runkosarjaottelua tehden yhden maalin. Toukokuussa 2013 hän solmi kolmivuotisen Elitserien-sopimuksen Skellefteån kanssa.


title: Oskar Sundqvist

text: Varsinaisella SHL:n (ent. Elitserien) tulokaskaudellaan 2013–2014 Sundqvist teki 51 runkosarjaottelussa tehot 6+10=16 sekä 13 playoff-ottelussa tehot 4+2=6. Hän voitti kauden päätteeksi Ruotsin-mestaruuden. Toukokuussa 2014 Sundqvist teki kolmivuotisen tulokassopimuksen Pittsburgh Penguinsin kanssa. Saman syksyn harjoitusleirin päätteeksi lokakuussa hänet lähetettiin kaudeksi 2014–2015 vielä Skellefteån vahvuuteen. Sundqvist voitti kauden päätteeksi SHL-hopeaa. SHL-kauden jälkeen, huhtikuun 2015 lopulla hän siirtyi AHL-joukkue Wilkes-Barre/Scranton Penguinsin vahvuuteen. Sundqvist pelasi siellä yhden ottelun.


title: Oskar Sundqvist

text: Kauden 2015–2016 Sundqvist aloitti Wilkes-Barre/Scranton Penguinsissa. Hän debytoi Pittsburgh Penguinsin NHL-joukkueessa 5. helmikuuta 2016 vieraissa Tampa Bay Lightningia vastaan. Sundqvist sai ottelussa jääaikaa 11.11 minuuttia. NHL-uransa avausmaalin hän teki 2. huhtikuuta 2016 vieraissa alivoimalla New York Islandersia vastaan.


title: Oskar Sundqvist

text: Sundqvist pelasi alle 20-vuotiaiden MM-kilpailuissa vuonna 2014, jolloin hän voitti hopeaa. Yhteensä Sundqvist on pelannut 25 nuorten maaottelua. Ruotsin A-maajoukkueessa hän on pelannut yhden ottelun. Sundqvist teki A-maajoukkuedebyyttinsä Euro Hockey Tourin ensimmäisessä kaksoismaaottelussa 6. helmikuuta 2015 Västeråsissa Suomea vastaan, mutta ottelu kuitenkin keskeytyi jään pettämisen vuoksi, joten virallisen debyyttinsä hän teki seuraavassa ottelussa 8. helmikuuta 2015 Tukholman Globenissa Suomea vastaan. Sundqvist on sai ottelussa yhden syöttöpisteen, mutta hänen osaltaan kuitenkin myös Sundqvistin toinenkin maaottelu keskeytyi, sillä Suomen Janne Jalasvaaran maila osui hänen kasvoihinsa ottelun kolmannessa erässä. Jäälle valui runsaasti verta ja Jalasvaara sai tilanteesta 2+2-minuutin rangaistuksen korkeasta mailasta.


title: Oskar Sundqvist

text: Sundqvistin isoveli Anton pelaa HockeyTvåan-joukkue Bodens HF:ssä.


title: Barbro Kulvik

text: Barbro Margaretha Kulvik (s. 27. helmikuuta 1942, Helsinki) on suomalainen teollinen muotoilija. Hän oli Oy Wärtsilä ab:n (Arabia) muotoilija vuosina 1966–1968, Form Function -lehden päätoimittaja vuosina 1980–1994, Arch Design oy:n muotoilija ja osakas vuosina 1985–1998, Oy Yleisradio ab:n toimittaja vuosina 1968–1971, Taiteen keskustoimikunnan jäsen vuosina 1985–1988, valtion taiteteollisen toimikunnan puheenjohtaja vuosina 1985–1988 ja varapuheenjohtaja vuosina 1988–1990. Vuonna 1999 hän ja hänen miehensä Antti Siltavuori yhdessä saivat Suomenruotsalaisen kulttuurirahaston kulttuuripalkinnon ja 2001 vuoden teollisen muotoilijan tittelin.


title: Ulises Dávila

text: Ulises Alejandro Dávila Plascencia (s. 13. huhtikuuta 1991 Guadalajara) on meksikolainen jalkapalloilija, joka edustaa Portugalin Primeira Ligassa pelaavaa Vitória FC:tä lainasopimuksella Valioliigan Chelsea FC:stä. Pelipaikaltaan vasenjalkainen Dávila on hyökkäävä keskikenttäpelaaja.


title: Ulises Dávila

text: Dávila edusti vuodet 2008-2011 kasvattajaseuransa CD Guadalajaran edustusjoukkuetta, joka pelasi Meksikon pääsarjassa. Hän pelasi seuran paidassa 15 ottelua onnistumatta kertaakaan maalinteossa.


title: Ulises Dávila

text: Elokuussa 2011 Dávila siirtyi Valioliigan suurseuraan Chelsea FC:hen. Hänet lähetettiin heti lainalle Alankomaiden Eredivisien Vitesseen, jota hän edusti kauden 2011-2012 pelaten vain kaksi ottelua Eredivisiessä. Kaudeksi 2012-2013 Dávila lähetettiin Chelseasta lainalle Espanjan kakkostason Segunda Divisiónin CE Sabadell FC:hen. Sabadellissä Dávila oli luottopelaaja pelaten kauden aikana 35 ottelua, joissa syntyi neljä maalia. Seuraavan kauden eli kauden 2013-2014 Dávila vietti lainalla toisessa Segunda Divisiónin seurassa, Córdoba CF:ssä. Córdobassakin hän sai hyvin vastuuta pelaten kauden aikana 37 ottelua, joissa hän teki seitsemän osumaa. Córdoba nousi kauden jälkeen pääsarjaan, mutta Dávila lähetettiin syksyllä 2014 jälleen lainalle Segunda Divisióniin, nyt CD Tenerifeen. Hän pelasi Tenerifessä syyskauden aikana kymmenen peliä ja teki yhden maalin, kunnes Chelsea lähetti hänet tammikuussa 2015 lainalle Portugalin pääsarjan Primeira Ligan Vitória FC:hen.


title: Ulises Dávila

text: Dávila on edustanut monia Meksikon nuorten maajoukkueita. Vuodet 2007-2011 hän pelasi alle 20-vuotiaiden maajoukkueessa 11 ottelua, joissa syntyi kolme osumaa. Vuonna 2011 Dávila voitti alle 20-vuotiaiden kanssa sekä maanosan mestaruuden että pronssia MM-kilpailuista Kolumbiasta. MM-kilpailuissa Dávila onnistui tekemään yhden maalin.


title: Lielahdensaari

text: Lielahdensaari () on yksi Paraisten pääsaarista. Se sijaitsee kunnan itäosassa Paimionselän tuntumassa. Saari on käytännössä kasvanut yhteen naapurisaaren Kirjalansaaren kautta kun saarten välinen salmi on enää vain pieni oja. Saarten yhteenlaskettu pinta-ala on 49 neliökilometriä.


title: Lielahdensaari

text: Lielahdensaaren naapurisaaret ovat Kirjalansaari, Harvaluoto, Lemlahdensaari ja Kirkkosaari. Saaresta on siltayhteys Kirjalansaareen ja Lemlahdensaareen. Lielahdensaarella sijaitsee suomenkielinen alakoulu, Nilsbyn koulu.


title: Lastinki

text: Lastinki, aiemmin "kalmanki", on satiini- tai toimikaskudoksinen tiheä kampalankakangas.


title: Lastinki

text: Se on yleensä tummaa tai mustaa. Sitä käytetään esimerkiksi huonekalukankaiksi, naisten kenkiin, liiveihin ja kaulanauhoiksi Sitä on kudottu myös puuvillaloimeen, jolloin se on edullisempaa. Nimitystä lastinki on jäytytty toisinaan myös tummista puuvillamoleskeista.


title: Lastukoski

text: Lastukoski tarkoittaa seuraavia


title: Marie Louise Coleiro Preca

text: Marie Louise Coleiro Preca on maltalainen poliitikko. Vuonna 2014 hänet kutsuttiin maansa presidentiksi. Maltalla parlamentti nimittää presidentin viisivuotiskaudelle. Coleiro Precan valinnasta päätti pääministeri Joseph Muscat, ja oppositio arvosteli toimintatapaa jossa sitä ei ollut kuultu tarpeeksi.


title: Marie Louise Coleiro Preca

text: Coleiro Preca on Maltan tasavallan (vuodesta 1974) yhdeksäs presidentti ja tehtävässään toinen nainen. Ensimmäinen oli Agatha Barbara vuosina 1982-1987. Hän edustaa työväenpuoluetta (Partit Laburista). Valintansa aikaan hän oli 55-vuotias. Coleiro Preca on toiminut aktiivisesti politiikassa 16-vuotiaasta asti.


title: Odysseus (elokuva)

text: Odysseus () on vuonna 1954 valmistunut italialainen elokuva. Homeroksen "Odysseiaan" perustuvan seikkailuelokuvan on ohjannut Mario Camerini. Sen sankaria Odysseusta esittää yhdysvaltalainen Kirk Douglas.


title: Odysseus (elokuva)

text: Ithakassa kilpakosijoiden piirittämä Penelope odottaa sitkeästi Odysseuksen kotiinpaluuta. Sillä aikaa muistinsa menettänyt Odysseus huuhtoutuu faiaakkien saarelle, jossa prinsessa Nausikaa rakastuu häneen. Kuningas Alkinoos lupaa tyttärensä Odysseukselle, mutta ennen häitä muistot palaavat hänen mieleensä: Troijan valloitus, kyklooppi Polyfemos, seireenit, Kirke-velho ja manalan näyt... Odysseus jättää Nausikaan ja purjehtii Ithakaan, jossa hän poikansa Telemakhoksen avulla surmaa kilpailijansa.


title: Odysseus (elokuva)

text: Amerikkalaisrahoitteinen "Odysseus" oli siihen mennessä kallein Italiassa tuotettu elokuva. Sen valmistelua johti ohjaaja Georg Wilhelm Pabst, mutta tuottajat Carlo Ponti ja Dino De Laurentiis päättivät korvata hänet italialaisella Mario Camerinilla, jolla ei ollut aikaisempaa kokemusta spektaakkelielokuvista. Elokuva on kuvattu Technicolor-väreissä Ponti-De Laurentiisin studiolla Roomassa. Siitä suunniteltiin alun perin kolmiulotteista, mutta samaan aikaan tehdyn Totò-elokuvan tekninen epäonnistuminen sai tuottajat luopumaan aikeesta. Vuoden 1957 uudelleenjulkaisua varten "Odysseuksesta" muokattiin laajakangasversio.


title: Odysseus (elokuva)

text: Elokuva on värikäs ja viihdyttävä antiikin myytin filmatisointi, joka on hengeltään varsin uskollinen Homeroksen alkutekstille. Sen kerronta perustuu Odysseuksen muistin takaumiin sekä Silvana Manganon kaksoisrooliin uskollisena Penelopena ja viettelevänä Kirkenä. Kirk Douglasin esittämä sankari kuvataan elämän monimuotoisuudesta juopuvana seikkailijana, joka samalla janoaa elokuvan valmistumisajan porvarillisia arvoja, kodin ja perheen lämpöä ja vakautta.


title: Odysseus (elokuva)

text: "Odysseus" oli vuoden 1954 katsotuin italialainen elokuva ja se menestyi kaupallisesti hyvin myös ulkomailla. Elokuva avasi tien amerikkalais-italialaisille yhteistuotannoille ja toimi yhtenä 1950- ja 1960-luvun vaihteen peplum-tyylilajin esikuvista.


title: Chen Yun

text: Chen Yun (alkuperäinen nimi Liao Chenyun; 1905 Shanghai – 10. huhtikuuta 1995 Peking) oli kiinalainen kommunistipoliitikko. Mao Zedongin valtakautena ja Maon kuolemaa seuranneina vuosina hän tuli tunnetuksi käytännöllisenä talouspoliitikkona. Deng Xiaopingin aikana 1980- ja 1990-luvuilla Chen Yun oli Dengin uudistuspolitiikkaa vastustaneen Kiinan kommunistisen puolueen (KKP) vanhoillisen siiven keulahahmo.


title: Chen Yun

text: Chen Yun kuului KKP:n puoluejohtoon poikkeuksellisen pitkän ajan. Hän oli keskuskomitean jäsenenä vuosina 1931–1987 ja politbyroossakin yli 40 vuotta. Chenillä ei ollut mitään muodollista kuolutusta kansakoulua lukuun ottamatta. Hän toimi 1920-luvulla kommunistien salaisena ammattiyhdistystoimitsijana ja osallistui vuosien 1934–1935 pitkään marssiin. Sen jälkeen hän oli jonkin aikaa komennuksella Moskovassa, mutta palasi vuonna 1937 Kiinan kommunistien päämajaan Yan’aniin. Vähäisestä koulutuksestaan huolimatta Chen alkoi erikoistua talouskysymyksiin. Kiinan kansantasavallan perustamisen jälkeen hän toimi monissa tärkeissä viroissa, kuten varapääministerinä, teollisuusministerinä ja valtion suunnittelukomiteassa. Hän oli yksi niitä harvoja, jotka vuonna 1957 uskalsivat ilmaista epäilyksensä Maon suunnittelemaa suurta harppausta kohtaan. Suuren harppauksen aikana Kiinan talouspolitiikka siirrettiin pois Chenin johtamien keskussuunnitteluelinten käsistä, mutta suuren harppauksen epäonnistuttua hänet kutsuttiin vuonna 1961 johtamaan kansantalouden elvytystoimia.


title: Chen Yun

text: Kulttuurivallankumouksen aikana Chen Yun tuomittiin ”kapitalistina” ja hänet siirrettiin pois kaikista viroistaan keskuskomitean jäsenyyttä lukuun ottamatta. Hänen merkityksensä kasvoi Deng Xiaopingin noustuaan valtaan vuodesta 1977 alkaen. Chen pysyi uskollisena marxilaisille näkemyksilleen ja suhtautui epäilevästi Dengin ajamiin rohkeisiin talousuudistuksiin. Chen ja hänen kannattajansa muodostivat 1980- ja 1990-lulla Kiinan johdossa jarruttavan voiman, joka hidasti Dengin suunnitelmien toteuttamista ja pakotti useasti Dengin kompromisseihin. Chen kuvasi Kiinan kansantaloutta kuuluisaksi tulleella lintuhäkkivertauskuvalla. Hänen mukaansa markkinoille oli suotava rajoitettuja vapauksia kuten häkissä olevalle linnulle on annettava tilaa, ettei se tukehdu. Hän sanoi hyväksyvänsä talouden modernisaation sillä ehdolla, että valtio ei antaisi ”linnun paeta häkistä”. Dengin painostuksesta Chen luopui vuonna 1987 tehtävistään KKP:n keskuskomiteassa ja politbyroossa, mutta säilyi tosiasiassa sen jälkeenkin hyvin vaikutusvaltaisena, sillä hän tuki nuorempia vanhoillisia johtajia. Chen ja Deng elivät molemmat hyvin korkeaan ikään, mutta Chen kuoli kaksi vuotta ennen Dengiä.


title: Matti Lauerma

text: Matti Väinö Antamo Lauerma (23. marraskuuta 1922 Helsinki – 17. kesäkuuta 1983) oli suomalainen historiantutkija ja professori.


title: Matti Lauerma

text: Lauerman vanhemmat olivat tehtaanjohtaja, taidemaalari Väinö Aadolf Lauerma (1887–1929) ja Fanny Lyydia Valonen (1888–1985). Hän pääsi ylioppilaaksi 1941 ja valmistui filosofian kandidaatiksi 1947, lisensiaatiksi 1956 ja tohtoriksi 1957.


title: Matti Lauerma

text: Lauerma toimi Keravan yhteiskoulun historian ja suomen kielen opettajana 1952–1965 ja oli koulun rehtorina 1957–1965. Hän oli Helsingin yliopistossa sotahistorian dosenttina vuodesta 1957 alkaen ja oli yleisen historian vt. apulaisprofessorina 1962–1965. Sen jälkeen hän oli Turun yliopiston yleisen historian apulaisprofessorina 1965–1980 ja professorina 1980–1983. Lauerma tutki erityisesti sotahistoriaa ja jääkäriliikkeen historiaa.


title: Matti Lauerma

text: Lauerma oli naimisissa vuodesta 1952 filosofian maisteri Helvi Inkeri Jokipiin kanssa. Heidän poikansa on psykiatri Hannu Lauerma.


title: Kari Launiala

text: Kari Antero Launiala (13. marraskuuta 1934 Ullava) on suomalainen lääkäri ja emeritusprofessori. Hän oli Kuopion yliopiston lastentautiprofessori vuodesta 1975 ja Helsingin yliopiston lääketieteellisen tiedekunnan dosentti 1975–1978. Hänen tutkimusalaansa ovat lasten ruoansulatuskanavan ja aineenvaihdutatasairaudet.


title: Värtsilän kesäteatteri

text: Värtsilän kesäteatteri on Tohmajärven kunnan Värtsilässä, Pohjois-Karjalassa, Itä-Suomessa sijaitseva harrastelijateatteri. Värtsilän kunnan entisen Arppen pihapiirin maatilan navetan vintillä esiintyvä kesäteatteri on Värtsilän Nuorisoseura ry:n teatterijaoston organisoima ja järjestämä.


title: Värtsilän kesäteatteri

text: Värtsilän kesäteatteri on esiintynyt vuodesta 1998. Näytelmien tekijänoikeuksia valvoo Suomen Näytelmäkirjailijaliitto.


title: Daniel Zaar

text: Daniel Zaar (s. 24. huhtikuuta 1994 Helsingborg, Ruotsi) on ruotsalainen jääkiekkoilija, joka pelaa NHL-joukkue Columbus Blue Jacketsin organisaatiossa. Hän pelaa pääasiassa AHL-joukkue Lake Erie Monstersissa. Zaar on pelipaikaltaan oikea laitahyökkääjä. Hän on pelityyliltään all around -pelaaja, jonka suurimpiin vahvuuksiin kuuluu laukaus ja hyökkäyspään taidot. Zaar laukoo oikealta.


title: Daniel Zaar

text: Zaar on Jonstorps IF:n kasvatti. Hän oli kaudella 2009–2010 seuran J18-junioreiden paras pistemies ja maalintekijä tehoilla 12+11=23. Zaar debytoi samalla kaudella vain 15-vuotiaana Jonstorpin miesten joukkueessa, jonka II-divisioonajoukkueessa hän pelasi neljä I-divisioonan nousukarsintaottelua tehopistein 1+1=2. Kaudeksi 2010–2011 Zaar siirtyi Rögle BK:n J18-junioreihin. Kaudella 2011–2012 hän oli kevään 2012 pudotuspeleissä joukkueen paras maalintekijä viidellä osumallaan ja voitti kultaa. Zaar pelasi kautensa pääosin kuitenkin Röglen J20-junioreissa, joiden kolmanneksi paras pistemies hän oli tehoilla 14+24=38. Kevään 2012 pudotuspeleissä Zaar oli joukkueen paras pistemies ja maalintekijä tehoilla 5+3=8. Hän voitti kauden päätteeksi J20 SuperElitin pronssia.


title: Daniel Zaar

text: Columbus Blue Jackets varasi Zaarin kuudennella kierroksella 152. pelaajana . Kaudella 2012–2013 hän debytoi Röglen Elitserien-joukkueessa, jossa Zaar pelasi 25 runkosarjaottelua tehopistein 2+1=3 sekä seitsemän Kvalserien-ottelua tehden yhden maalin. Hänen ensimmäinen Elitserien-maalinsa syntyi 11. lokakuuta 2012 MODO Hockeyn Bernhard Starkbaumin taakse. Tammikuussa 2013 Rögle lainasi Zaarin sarjatasoa alemmas HockeyAllsvenskanin BIK Karlskogaan toistaiseksi voimassa olleella sopimuksella. Hän pelasi joukkueessa 15 runkosarja- ja kuusi nousukarsintaottelua tehden yhteensä tehot 2+8=10. Maaliskuussa 2013 Zaar teki vuoden mittaisen jatkosopimuksen Allsvenskaniin pudonneen Röglen kanssa. Kaudella 2013–2014 hän oli joukkueen toiseksi paras pistemies tehoilla 16+20=36. Zaar voitti koko kevään 2014 Kvalserienin piste- ja syöttöpörssin tehoilla 6+16=22 sekä tehotilaston lukemalla +10. Rögle jäi kuitenkin ilman sarjanousua.


title: Daniel Zaar

text: Huhtikuussa 2014 Zaar teki kaksivuotisen sopimuksen Elitserien-joukkue Luleå HF:n kanssa. Toukokuussa hän teki kolmivuotisen tulokassopimuksen Columbus Blue Jacketsin kanssa, mutta Zaar siirtyi kuitenkin kaudeksi 2014–2015 vielä lainalle Luulajaan. Hänen ensimmäinen kokonainen Ruotsin pääsarjakautensa toi 55 runkosarjaottelussa tehot 9+18=27 sekä yhdeksässä playoff-ottelussa tehot 2+2=4. Zaar oli Mestarien liigassa joukkueen paras pistemies ja maalintekijä tehoilla 7+7=14. Turnaus päättyi Luulajan mestaruuteen.


title: Daniel Zaar

text: Kauden 2015–2016 Zaar pelasi kokonaan AHL-joukkue Lake Erie Monstersissa, jossa tulokaskausi toi 71 runkosarjaottelussa tehot 21+22=43 ja 17 playoff-ottelussa tehot 7+5=12. Hän oli runkosarjassa joukkueen kolmanneksi paras pistemies. Zaar voitti kauden päätteeksi Calder Cupin.


title: Daniel Zaar

text: Zaar on pelannut Ruotsin A-maajoukkueessa kuusi ottelua ilman tehopisteitä. Hän teki A-maajoukkuedebyyttinsä 2. huhtikuuta 2015 Trenčínissä Slovakiaa vastaan. Zaar on pelannut myös 17 nuorten ja seitsemän poikien maaottelua.


title: Daniel Zaar

text: Zaarin isoveli Jonathan pelaa Norjan GET-ligaenin Lørenskog IK:ssa.


title: Iisak Laurbecchius

text: Iisak (Isaacus) Laurbecchius (n. 1678 Turku – 1716 Ystad) oli suomalainen teologi ja Turun akatemian jumaluusopin apulainen vuodesta 1704. Laurbecchiuksen pietistiset ajatukset kohtasivat puhdasoppisten kirkonmiesten vastustusta, ja vuonna 1708 hän menetti virkansa ja oppiarvonsa.


title: Iisak Laurbecchius

text: Hänen isänsä oli piispa Petrus Laurbecchius.


title: Force India VJM07

text: Force India VJM07 on intialaisen Formula 1 -talli Force Indian käyttämä auto kaudella 2014. Autolla kilpailivat uutena kuljettajana McLarenilta saapunut meksikolainen Sergio Pérez sekä talliin Sauberilta palannut saksalainen Nico Hülkenberg. Testikuljettajana toimi Daniel Juncadella ja Facu Regalia.


title: Force India VJM07

text: Force India VJM07 osoittautui kauden alussa hiukan nopeammaksi, kuin Force Indian kaudella 2013 käyttämä Force India VJM06 ja Pérez otti Bahrainin GP:ssä tallin historian toisen palkintosijoituksen olemalla kolmas. VJM07 jäi kokonaan pisteittä vain kahdessa osakilpailussa Unkarin GP:ssä ja Yhdysvaltain GP:ssä.


title: Yao Wenyuan

text: Yao Wenyuan (1931 Zhuji, Zhejiang – 23. joulukuuta 2005 Shanghai) oli kiinalainen kommunistipoliitikko, kirjallisuuskriitikko ja propagandisti, joka luettiin kulttuurivallankumouksen aikana 1966–1976 yhdeksi suurta valtaa käyttäneen radikaaliryhmän eli niin sanottuun neljän koplan jäsenistä. Koplan muut jäsenet olivat Jiang Qing, Wang Hongwen ja Zhang Chunqiao.


title: Yao Wenyuan

text: Yao Wenyuanin isä Yao Pengzi oli tunnettu vasemmistolainen kirjoittaja 1930-luvun Kiinassa. Yao itse ryhtyi kirjailijaksi ja kirjallisuuskriitikoksi ja toimi Shanghaissa. Hän liittyi kommunistiseen puolueeseen vuonna 1948. Hän kannatti jo nuorena Mao Zedongin ajatteluun perustuvaa puhdasoppista kirjallisuutta ja vastusti Kiinan kirjallisuudessa 1950-luvulla esiintynyttä vapaamielisempää suuntausta. Arvosteltuaan vuonna 1955 tuomittua kirjailija Hu Fengiä hän sai suojelijakseen Shanghain paikallisen propagandajohtajan Zhang Chunqiaon. Hyökättyään sadan kukan kampanjan aikana 1957 esiintyneitä ”oikeistolaisia poikkeamia”, kuten kirjailija Yao Xuyeiniä, vastaan hän sai kiitokset itseltään puhemies Maolta. Kun Mao vuonna 1963 asettui joksikin aikaa Shanghaihin, Yao tutustui ensin tämän puolisoon Jiang Qingiin ja sitten Maoon itseensä. Maon suosikkina Yao kohosi tärkeisiin asemiin puolueen Shanghain propagandaosastolla.


title: Yao Wenyuan

text: Journalistina Yao sai kirjoittaa kulttuurivallankumouksen lähtölaukaukseksi muodostuneen teatterikritiikin Wu Hanin näytelmästä "Hai Rui erotetaan virastaan", joka oli tulkittavissa vertauskuvalliseksi kuvaukseksi siitä, miten Mao oli syrjäyttänyt puolustusministeri Peng Dehuain vuonna 1959. Yaon kritiikki ”Huomioita uudesta historiallisesta näytelmästä "Hai Rui erotetaan virastaan"” julkaistiin marrakuussa 1965 Shanghain puoluelehdessä "Wenhui baossa", koska Pekingissä ilmestynyt "Kansan päivälehti" ei suostunut julkaisemaan sitä. Kritiikin julkaiseminen käynnisti tapahtumien vyöryn, jonka varjolla Mao saattoi aloittaa kiinalaista yhteiskuntaa ravistelleen kulttuurivallankumouksen. Yao kutsuttiin lokakuussa 1966 Jiang Qingin ja Chen Bodan johtamaan Kulttuurivallankumouksen pienryhmään, joka muodostui kulttuurivallankumouksen aikana vaikutusvaltaiseksi elimeksi. Yao tultiin tuntemaan niin sanotun neljän koplan johtavana propagandistina. Hänet tunnettiin kovasta linjastaan. Hän toimi myös vuonna 1967 Shanghain kommuunin toisena sihteerinä. Hän ja Zhang Chunqiao yllyttivät ensin Shanghain työläisiä ”kaappaamaan vallan” ja varmistivat sitten, ettei uusi kommuuni tosiasiassa vaarantaisi puolueen valtaa.


title: Yao Wenyuan

text: Yao valittiin kommunistisen puolueen vuoden 1969 puoluekokouksessa sekä keskuskomiteaan että politbyroohon. Lisäksi Yao oli Shanghaissa ilmestyneen "Jiefang Ribao" -lehden päätoimittaja. Maon viimeisinä elinvuosina Yao johti käytännössä koko Kiinan propagandakoneistoa ja kävi ankaraa kamppailua Deng Xiaopingiin henkilöitynyttä ”porvarillista suuntausta” vastaan. Hänet pidätettiin Maon kuoleman jälkeen Hua Guofengin määräyksestä muiden neljän koplan jäsenten tavoin lokakuussa 1976 ja erotettiin kokonaan puolueesta. Hänet tuomittiin tammikuussa 1981 vankeuteen 20 vuodeksi sekä menettämään poliittiset toimintaoikeutensa viideksi vuodeksi. Neljän koplan jäsenistä hän sai lievimmän tuomion. Yao vapautettiin lokakuussa 1996, ja hän asettui asumaan Shanghaihin, jossa hän viimeisinä vuosinaan kirjoitti keskeneräisiksi jääneitä muistelmiaan. Kuollessaan vuonna 2005 diabetekseen hän oli viimeinen neljän koplan jäsenistä. Yaon virallisessa kuolinuutisessa ei täsmennetty kuolinpaikkaa, mutta hänen oletetaan kuolleen Shanghaissa.


title: Australopithecus bahrelghazali

text: Australopithecus bahrelghazali eli tšadinapinaihminen on varhainen ihmisapinalaji, joka eli noin 3,6 miljoonaa vuotta sitten. Laji tunnetaan vuonna 1993 Tšadista löytyneestä fossiilista, jossa oli kappale alaleukaa ja seitsemän hammasta. Fossiili muistuttaa afarinapinaihmisen fossiileja, ja se on samalta ajalta. Niissä on kuitenkin pieniä eroja, ja koska niiden löytöpaikkojen välinen etäisyys on 2500 kilometriä, löytö on toistaiseksi määritelty omaksi lajikseen. Nimi "bahrelghazali" tarkoittaa 'gasellijokea'.


title: Michael Berry

text: Michael Berry voi tarkoittaa ainakin seuraavia henkilöitä:


title: EMAS (kiitotie)

text: EMAS eli engineered materials arresting system on sementti, jota käytetään kiitotien jatkeessa. Jos kone ajaa sen päältä, EMAS murskaantuu koneen painosta hidastaen ja lopulta pysäyttäen koneen.


title: EMAS (kiitotie)

text: Monet lentokentät on rakennettu ennen nykyisiä kiitoteiden turva-aluevaatimuksia, ja jos lentokenttä sijaitsee esimerkiksi tiheästi rakennetulla alueella tai veden ympäröimänä, turva-alueita ei ole mahdollista laajentaa. Turva-alue olisi tärkeä tapauksissa, joissa lentokone ajautuu ulos kiitotien päästä ("overrun"). Tämän vuoksi Yhdysvaltain ilmailuvirastossa (FAA) alettiin 1990-luvulla kehittää ratkaisua, jolla kone saataisiin pysäytettyä nopeasti ja turvallisesti, vahingoittamatta konetta ja koneessa olevia ihmisiä.


title: EMAS (kiitotie)

text: EMAS on käytössä Yhdysvalloissa 82 kiitotiellä 53 lentokentällä. Ensimmäinen kenttä, jolle se rakennettiin, oli John F. Kennedyn kansainvälinen lentoasema.


title: EMAS (kiitotie)

text: Yhdysvalloissa on ollut tähän mennessä yhdeksän tapausta, joissa EMAS on pysäyttänyt kiitotien päästä ulos ajautuneen koneen. Näistä suurin kone oli Airbus A320.


title: EMAS (kiitotie)

text: Tammikuussa 2010 EMAS pysäytti Bombardier CRJ-200 -koneen Yeagerin lentoasemalla Charlestonissa. Koneessa oli 34 ihmistä. Ilman EMASia kone olisi todennäköisesti pudonnut kiitotien päässä olevalta jyrkänteeltä alas.


title: Australopithecus sediba

text: Australopithecus sediba eli malapanapinaihminen on varhainen ihmisapinalaji, joka eli noin 2 miljoonaa vuotta sitten. Lajin ensimmäiset fossiilit löydettiin Etelä-Afrikan Malapan suojelualueelta 2008, ja yksilöitä on vuoteen 2012 mennessä löydetty neljä. Niiden tarkaksi iäksi on saatu 1,98 miljoonaa vuotta. Löytäjä Lee Berger tutkimusryhmineen arveli, että laji voisi olla "A. africanuksen" ja "Homo habiliksen" välimuoto, sillä siinä on sekä apinaihmisten että ihmisten ominaisuuksia.